(Návrh)

Zákon

z ... 2015

o verejných výskumných inštitúciách a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

§ 1
Verejná výskumná inštitúcia

(1)	Verejná výskumná inštitúcia je právnická osoba zapísaná v registri verejných výskumných inštitúcií (ďalej len „register“). Verejná výskumná inštitúcia je na účely podľa osobitného predpisu) účtovnou jednotkou, ktorá nie je založená alebo zriadená na účel podnikania.

(2)	Názov verejnej výskumnej inštitúcie obsahuje označenie „verejná výskumná inštitúcia“ alebo skratku „v. v. i.“. Iné osoby nesmú toto označenie používať vo svojom názve alebo v obchodnom mene.

(3)	Hlavnou činnosťou verejnej výskumnej inštitúcie je
a)	uskutočňovanie výskumu,
b)	zabezpečovanie a správa infraštruktúry výskumu a vývoja,
c)	získavanie, spracúvanie a šírenie informácií z oblasti vedy a techniky, a tiež poznatkov z vlastného výskumu a vývoja,
d)	podieľanie sa na uskutočňovaní študijných programov tretieho stupňa vysokoškolského štúdia,
e)	spolupráca v oblasti vedy a techniky s vysokými školami, s ostatnými právnickými osobami uskutočňujúcimi výskum a vývoj a s ostatnými subjektmi hospodárskej praxe,
f)	vykonávanie činností podľa osobitných predpisov.)

§ 2
Oprávnenia a povinnosti verejnej výskumnej inštitúcie

(1)	Verejná výskumná inštitúcia je oprávnená uskutočňovať
a)	činnosti podľa § 1 ods. 3 písm. a) až c) a e) na základe požiadaviek orgánov verejnej správy a za podmienok podľa osobitných predpisov,)
b)	podnikateľskú činnosť v rámci činností podľa § 1 ods. 3 písm. a) až c) a
c)	vývoj a inovácie.

(2)	Činnosti podľa odseku 1 možno vykonávať ak
a)	umožňujú účelnejšie využitie majetku verejnej výskumnej inštitúcie a ľudských zdrojov verejnej výskumnej inštitúcie,
b)	ich uskutočňovaním nie je ohrozená činnosť verejnej výskumnej inštitúcie zabezpečovaná z finančných prostriedkov poskytovaných zriaďovateľom ako inštitucionálna forma podpory výskumu a vývoja,)
c)	skutočne vynaložené náklady na ich uskutočňovanie sú kryté výnosmi z nich v rozsahu uvedenom v tomto zákone a
d)	nie sú financované z prostriedkov rozpočtu verejnej správy určených na podporu výskumu.

(3)	Verejná výskumná inštitúcia je povinná
a)	zverejňovať informácie o výsledkoch dosiahnutých pri uskutočňovaní svojej činnosti
1.	vo výročnej správe o činnosti a hospodárení verejnej výskumnej inštitúcie (ďalej len „výročná správa“) a
2.	na Centrálnom informačnom portáli pre vedu, techniku a inovácie,)
b)	poskytovať zriaďovateľovi verejnej výskumnej inštitúcie (ďalej len „zriaďovateľ“) na jeho žiadosť podklady potrebné pre výkon jeho právomocí,
c)	zriadiť a aktualizovať webové sídlo,
d)	zverejňovať na svojom webovom sídle
1.	zriaďovaciu listinu vrátane jej zmien a úplného znenia,
2.	vnútorné predpisy vrátane ich úplného znenia,
3.	materiály, ktoré sú predmetom rokovania na zasadnutiach kolektívnych orgánov verejných výskumných inštitúcií (ďalej len „kolektívny orgán“) spolu so zápisnicou zo zasadnutia kolektívnych orgánov, a to do 15 dní odo dňa zasadnutia príslušného kolektívneho orgánu,
4.	meno a priezvisko riaditeľa verejnej výskumnej inštitúcie (ďalej len „riaditeľ“) a
5.	meno a priezvisko vedúceho organizačnej zložky verejnej výskumnej inštitúcie (ďalej len „vedúci organizačnej zložky“).

(4)	Verejná výskumná inštitúcia je oprávnená vybrané informácie z materiálov a zápisníc podľa odseku 3 písm. d) tretieho bodu na webovom sídle nezverejniť, ak by v dôsledku ich zverejnenia mohla vzniknúť ujma na právach alebo právom chránených záujmoch verejnej výskumnej inštitúcie.

§ 3
Zriaďovateľ

(1)	Zriaďovateľom môže byť
a)	ústredný orgán štátnej správy alebo
b)	Slovenská akadémia vied.

(2)	Verejná výskumná inštitúcia môže mať len jedného zriaďovateľa.

(3)	Zriaďovateľ
a)	vydáva a mení zriaďovaciu listinu verejnej výskumnej inštitúcie,
b)	uskutočňuje vklad majetku vo vlastníctve Slovenskej republiky v správe zriaďovateľa do verejnej výskumnej inštitúcie pri jej zriadení
1.	so súhlasom Ministerstva financií Slovenskej republiky (ďalej len „ministerstvo financií“), ak ide o majetok v hodnote neprevyšujúcej 25 000 eur alebo
2.	so súhlasom vlády Slovenskej republiky (ďalej len „vláda“) a s predchádzajúcim súhlasom ministerstva financií, ak ide o majetok v hodnote prevyšujúcej 25 000 eur,
c)	rozhoduje o
1.	splynutí verejných výskumných inštitúcií,
2.	zlúčení verejných výskumných inštitúcií,
3.	rozdelení verejnej výskumnej inštitúcie alebo
4.	zrušení verejnej výskumnej inštitúcie s likvidáciou,
d)	schvaľuje rokovací poriadok dozornej rady verejnej výskumnej inštitúcie (ďalej len „dozorná rada“) a jeho zmeny,
e)	zriaďuje a zrušuje organizačné zložky verejnej výskumnej inštitúcie (ďalej len „organizačná zložka“),
f)	je oprávnený vykonávať hodnotenie verejnej výskumnej inštitúcie podľa predpisov zriaďovateľa,
g)	plní iné úlohy podľa tohto zákona.

§ 4
Zriadenie verejnej výskumnej inštitúcie

(1)	Verejná výskumná inštitúcia sa zriaďuje zriaďovacou listinou, ktorú vydáva zriaďovateľ; deň jej vydania je dňom zriadenia verejnej výskumnej inštitúcie.

(2)	Zriaďovacia listina obsahuje
a)	názov, sídlo a identifikačné číslo zriaďovateľa,
b)	názov a sídlo verejnej výskumnej inštitúcie,
c)	určenie doby, na ktorú sa verejná výskumná inštitúcia zriaďuje, ak verejná výskumná inštitúcia nie je zriadená na dobu neurčitú,
d)	predmet hlavnej činnosti a zodpovedajúci druh výskumu,
e)	orgány verejnej výskumnej inštitúcie a počet členov kolektívnych orgánov,
f)	skutočnosť, či ďalší členovia správnej rady verejnej výskumnej inštitúcie (ďalej len „správna rada“) sú vymenúvaní zriaďovateľom alebo volení,
g)	vymedzenie majetku vo vlastníctve Slovenskej republiky v správe zriaďovateľa, ktorý zriaďovateľ vkladá do verejnej výskumnej inštitúcie a určenie záväzkov, ktoré s ním súvisia, a ktoré prechádzajú na verejnú výskumnú inštitúciu,
h)	názvy organizačných zložiek, ak sa verejná výskumná inštitúcia člení na organizačné zložky.

(3)	Zriaďovacia listina môže obsahovať aj ďalšie skutočnosti.

(4)	Zriaďovateľ je oprávnený zriaďovaciu listinu verejnej výskumnej inštitúcie  zmeniť na návrh
a)	správnej rady a po predchádzajúcich písomných vyjadreniach vedeckej rady verejnej výskumnej inštitúcie (ďalej len „vedecká rada“) a dozornej rady alebo
b)	dozornej rady a po predchádzajúcich písomných vyjadreniach správnej rady a vedeckej rady.

(5)	Zriaďovateľ je povinný zriaďovaciu listinu zmeniť doplnením identifikačného čísla verejnej výskumnej inštitúcie bez zbytočného odkladu po jeho pridelení.

§ 5
Vznik verejnej výskumnej inštitúcie

(1)	Verejná výskumná inštitúcia vzniká dňom zápisu do registra.

(2)	Návrh na zápis verejnej výskumnej inštitúcie do registra podáva Ministerstvu školstva, vedy, výskumu a športu Slovenskej republiky (ďalej len „ministerstvo školstva“) zriaďovateľ do 30 dní od zriadenia verejnej výskumnej inštitúcie. V návrhu je zriaďovateľ oprávnený uviesť deň, ku ktorému sa má zápis verejnej výskumnej inštitúcie do registra uskutočniť, najskôr však piaty pracovný deň odo dňa doručenia návrhu. Prílohou návrhu je zriaďovacia listina verejnej výskumnej inštitúcie.

(3)	Ak verejná výskumná inštitúcia vzniká splynutím alebo rozdelením, podáva zriaďovateľ spolu s návrhom na zápis vznikajúcej verejnej výskumnej inštitúcie do registra aj návrh na výmaz zanikajúcich verejných výskumných inštitúcií z registra. Ak majú zanikajúce verejné výskumné inštitúcie rôznych zriaďovateľov, návrh na ich výmaz podáva za všetky zriaďovateľ vznikajúcej verejnej výskumnej inštitúcie.

§ 6

(1)	V období od zriadenia verejnej výskumnej inštitúcie do jej vzniku koná v mene verejnej výskumnej inštitúcie jej zriaďovateľ.

(2)	Vznikom verejnej výskumnej inštitúcie prechádzajú všetky práva a záväzky vzniknuté konaním zriaďovateľa podľa odseku 1 na verejnú výskumnú inštitúciu. 

(3)	V období od vzniku verejnej výskumnej inštitúcie do vymenovania riaditeľa vykonáva funkciu jej riaditeľa osoba vymenovaná zriaďovateľom a uvedená v zriaďovacej listine (ďalej len „poverený riaditeľ“). Túto osobu môže zriaďovateľ odvolať aj pred vymenovaním riaditeľa. Poverený riaditeľ sa môže výkonu funkcie vzdať. Ak zriaďovateľ odvolá povereného riaditeľa alebo tento prestane vykonávať svoju funkciu z iného dôvodu, zriaďovateľ bez zbytočného odkladu vymenuje za povereného riaditeľa inú osobu.

Zrušenie verejnej výskumnej inštitúcie

§ 7

(1)	Zániku verejnej výskumnej inštitúcie predchádza jej zrušenie s likvidáciou alebo zrušenie bez likvidácie.	

(2)	Verejná výskumná inštitúcia sa zrušuje
a)	dňom uvedeným v rozhodnutí zriaďovateľa o zrušení verejnej výskumnej inštitúcie s likvidáciou, inak dňom vydania tohto rozhodnutia,
b)	dňom uvedeným v rozhodnutí zriaďovateľa o zlúčení, splynutí alebo o rozdelení verejnej výskumnej inštitúcie, inak dňom vydania tohto rozhodnutia,
c)	dňom uvedeným v písomnej zmluve viacerých zriaďovateľov o zlúčení alebo splynutí verejných výskumných inštitúcií alebo o rozdelení verejnej výskumnej inštitúcie, inak dňom nadobudnutia účinnosti tejto zmluvy,
d)	uplynutím doby, na ktorú bola verejná výskumná inštitúcia zriadená, ak bola zriadená na dobu určitú,
e)	zastavením konkurzného konania pre nedostatok majetku verejnej výskumnej inštitúcie,
f)	zrušením konkurzu pre nedostatok majetku verejnej výskumnej inštitúcie alebo
g)	zrušením konkurzu na majetok verejnej výskumnej inštitúcie po splnení konečného rozvrhu výťažku.

§ 8
Zrušenie verejnej výskumnej inštitúcie zriaďovateľom

(1)	O zrušení verejnej výskumnej inštitúcie a o jej vstupe do likvidácie rozhoduje jej zriaďovateľ
a)	na návrh správnej rady a po predchádzajúcich písomných vyjadreniach vedeckej rady a dozornej rady alebo
b)	na návrh dozornej rady a po predchádzajúcich písomných vyjadreniach správnej rady a vedeckej rady.

(2)	Na zrušenie verejnej výskumnej inštitúcie s likvidáciou sa vzťahujú ustanovenia Obchodného zákonníka o likvidácií s odchýlkami ustanovenými v odsekoch 3 až 9.

(3)	Ak sa verejná výskumná inštitúcia ruší s likvidáciou, zriaďovateľ
a)	vymenúva a odvoláva likvidátora a určuje jeho odmenu,
b)	schvaľuje účtovnú závierku ku dňu skončenia likvidácie,
c)	schvaľuje konečnú správu o priebehu likvidácie a
d)	rozhoduje o rozdelení  likvidačného zostatku zrušenej verejnej výskumnej inštitúcie. 

(4)	Dňom vymenovania likvidátora prechádza pôsobnosť riaditeľa a kolektívnych orgánov na likvidátora iba v rozsahu nevyhnutnom na likvidáciu verejnej výskumnej inštitúcie.

(5)	Likvidátor zodpovedá za výkon svojej funkcie zriaďovateľovi. Ak likvidátor porušuje svoje povinnosti, zriaďovateľ likvidátora odvolá a vymenuje nového likvidátora.

(6)	Ku dňu skončenia likvidácie likvidátor zostaví a predloží zriaďovateľovi na schválenie účtovnú závierku spolu s konečnou správou o priebehu likvidácie a návrhom na rozdelenie likvidačného zostatku, ktorý vyplynie z likvidácie.

(7)	Ak zriaďovateľ nerozhodne o použití likvidačného zostatku, zánikom verejnej výskumnej inštitúcie prechádza likvidačný zostatok do vlastníctva Slovenskej republiky. Zriaďovateľ sa zároveň stáva správcom likvidačného zostatku.

(8)	Likvidátor do 60 dní po schválení účtovnej závierky, konečnej správy o priebehu likvidácie a návrhu na rozdelenie likvidačného zostatku podá návrh zriaďovateľovi na výmaz verejnej výskumnej inštitúcie z registra. Návrh na výmaz verejnej výskumnej inštitúcie z registra podáva zriaďovateľ ministerstvu školstva do 30 dní od jeho predloženia zriaďovateľovi od likvidátora.

(9)	Náklady likvidácie verejnej výskumnej inštitúcie, vrátane odmeny a náhrady nákladov likvidátora znáša zriaďovateľ zrušenej verejnej výskumnej inštitúcie.

§ 9
Zrušenie verejnej výskumnej inštitúcie bez likvidácie

(1)	Verejná výskumná inštitúcia sa môže bez likvidácie zrušiť
a)	zlúčením s inou verejnou výskumnou inštitúciou,
b)	splynutím s inou verejnou výskumnou inštitúciou alebo
c)	rozdelením na verejné výskumné inštitúcie.

(2)	Ak sú všetky dotknuté verejné výskumné inštitúcie v pôsobnosti jedného zriaďovateľa, o zrušení verejnej výskumnej inštitúcie podľa odseku 1 rozhoduje zriaďovateľ. Ak majú dotknuté verejné výskumné inštitúcie rôznych zriaďovateľov, o zrušení podľa odseku 1 písm. a) alebo písm. b) uzatvoria zriaďovatelia písomnú zmluvu.

(3)	O zrušení verejnej výskumnej inštitúcie bez likvidácie rozhoduje zriaďovateľ alebo uzatvárajú písomnú zmluvu zriaďovatelia
a)	na návrh správnej rady verejnej výskumnej inštitúcie a po predchádzajúcich písomných vyjadreniach všetkých kolektívnych orgánov všetkých dotknutých verejných výskumných inštitúcií alebo
b)	na návrh dozornej rady verejnej výskumnej inštitúcie a po predchádzajúcich písomných vyjadreniach všetkých kolektívnych orgánov všetkých dotknutých verejných výskumných inštitúcií.

(4)	Každý zriaďovateľ si k návrhu podľa odseku 3 vyžiada vyjadrenie kolektívnych orgánov verejnej výskumnej inštitúcie vo svojej pôsobnosti.

§ 10
Zlúčenie verejných výskumných inštitúcií

(1)	Zlúčením dochádza k zániku jednej alebo viacerých verejných výskumných inštitúcií, pričom majetok, oprávnenia a záväzky, vrátane práv a povinností z pracovnoprávnych vzťahov, zanikajúcich verejných výskumných inštitúcií, prechádzajú na inú už existujúcu verejnú výskumnú inštitúciu, ktorá sa tým stáva právnym nástupcom zanikajúcich verejných výskumných inštitúcií. 

(2)	Rozhodnutie zriaďovateľa o zlúčení obsahuje názov, sídlo, identifikačné číslo zanikajúcich verejných výskumných inštitúcií a názov, sídlo a identifikačné číslo nástupníckej verejnej výskumnej inštitúcie. Zriaďovateľ zároveň zmení zriaďovaciu listinu nástupníckej verejnej výskumnej inštitúcie. 

(3)	Ak sa zlučujú verejné výskumné inštitúcie, ktoré sú zriadené rôznymi zriaďovateľmi, rozhodnutie o zlúčení nahrádza písomná zmluva o zlúčení, ktorá zároveň určí, ktorý zo zriaďovateľov bude vykonávať práva a povinnosti zriaďovateľa vo vzťahu k nástupníckej verejnej výskumnej inštitúcií. Takto určený zriaďovateľ zmení zriaďovaciu listinu nástupníckej verejnej výskumnej inštitúcie.

§ 11
Splynutie verejných výskumných inštitúcií

(1)	Splynutím dochádza k zániku dvoch alebo viacerých verejných výskumných inštitúcií, pričom majetok, oprávnenia a záväzky, vrátane práv a povinností z pracovnoprávnych vzťahov, zanikajúcich verejných výskumných inštitúcií, prechádzajú na inú novozriadenú verejnú výskumnú inštitúciu, ktorá sa svojím vznikom stáva právnym nástupcom zanikajúcich verejných výskumných inštitúcií.

(2)	Rozhodnutie zriaďovateľa o splynutí musí obsahovať názov, sídlo a identifikačné číslo zanikajúcich verejných výskumných inštitúcií. Zriaďovateľ zároveň vydá zriaďovaciu listinu nástupníckej verejnej výskumnej inštitúcie. 

(3)	Ak sú zanikajúce verejné výskumné inštitúcie zriadené rôznymi zriaďovateľmi,  rozhodnutie o splynutí nahrádza písomná zmluva o splynutí, ktorá zároveň určí, ktorý zo zriaďovateľov bude vykonávať práva a povinnosti zriaďovateľa aj vo vzťahu k nástupníckej verejnej výskumnej inštitúcie. Takto určený zriaďovateľ vydá zriaďovaciu listinu nástupníckej verejnej výskumnej inštitúcie.

§ 12
Rozdelenie verejnej výskumnej inštitúcie

(1)	Rozdelením dochádza k zániku verejnej výskumnej inštitúcie, pričom majetok, oprávnenia a záväzky, vrátane práv a povinností z pracovnoprávnych vzťahov, zanikajúcej verejnej výskumnej inštitúcie, prechádzajú na
a)	iné už existujúce verejné výskumné inštitúcie, ktoré sa tým stávajú právnymi nástupcami zanikajúcej verejnej výskumnej inštitúcie (ďalej len „rozdelenie verejnej výskumnej inštitúcie zlúčením“) alebo 
b)	novozriadené verejné výskumné inštitúcie, ktoré sa svojím vznikom stávajú právnymi nástupcami zanikajúcej verejnej výskumnej inštitúcie. 

(2)	Rozhodnutie zriaďovateľa o rozdelení verejnej výskumnej inštitúcie musí obsahovať
a)	názov, sídlo a identifikačné číslo zanikajúcej verejnej výskumnej inštitúcie
b)	názov a sídlo nástupníckej verejnej výskumnej inštitúcie a ak ide o existujúcu výskumnú inštitúciu, aj jej identifikačné číslo a
c)	rozsah, v akom majetok, oprávnenia a záväzky, vrátane práv a povinností z pracovnoprávnych vzťahov, zanikajúcej verejnej výskumnej inštitúcie prechádzajú na jednotlivé nástupnícke verejné výskumné inštitúcie.

(3)	Ak ide o rozdelenie podľa odseku 1 písm. b), zriaďovateľ zároveň s rozhodnutím podľa odseku 2 vydá zriaďovaciu listinu nástupníckej verejnej výskumnej inštitúcie.

(4)	Nástupnícke verejné výskumné inštitúcie ručia za záväzky, ktoré na ne prešli rozdelením zo zaniknutej verejnej výskumnej inštitúcie len majetkom nadobudnutým rozdelením z tejto zaniknutej verejnej výskumnej inštitúcie.

(5)	Ak v rozhodnutí o rozdelení nie je určené, na ktorú nástupnícku verejnú výskumnú inštitúciu prechádza časť majetku zanikajúcej verejnej výskumnej inštitúcie, prechádza táto časť majetku do podielového spoluvlastníctva všetkých nástupníckych verejných výskumných inštitúcií. Podiely jednotlivých nástupníckych verejných výskumných inštitúcií sa určia pomerom, v akom na nástupnícke verejné výskumné inštitúcie prešla čistá hodnota majetku zaniknutej verejnej výskumnej inštitúcie. 

(6)	Ak v rozhodnutí o rozdelení nie je určené, na ktorú nástupnícku verejnú výskumnú inštitúciu prechádza časť záväzkov zanikajúcej verejnej výskumnej inštitúcie, k týmto záväzkom sú zaviazané nástupnícke verejné výskumné inštitúcie spoločne a nerozdielne.

§ 13

(1)	Účinky zlúčenia, splynutia alebo rozdelenia verejných výskumných inštitúcií nastávajú zápisom do registra.

(2)	V registri sa k jednému dňu vykoná výmaz zanikajúcej verejnej výskumnej inštitúcie, a zároveň zápis
a)	verejných výskumných inštitúcií vzniknutých splynutím alebo rozdelením,
b)	zlúčenia pri nástupníckej verejnej výskumnej inštitúcii alebo
c)	rozdelenia verejnej výskumnej inštitúcie zlúčením pri nástupníckych verejných výskumných inštitúciách.

(3)	Pri splynutí, zlúčení alebo rozdelení verejných výskumných inštitúcií sa do registra zapisuje pri
a)	zanikajúcej verejnej výskumnej inštitúcii
1.	údaj o tom, že zanikla splynutím, zlúčením alebo rozdelením,
2.	názov nástupníckej verejnej výskumnej inštitúcie,
3.	sídlo nástupníckej verejnej výskumnej inštitúcie a
4.	identifikačné číslo nástupníckej verejnej výskumnej inštitúcie,
b)	novozriadenej nástupníckej verejnej výskumnej inštitúcii, ak ide o splynutie verejnej výskumnej inštitúcie alebo rozdelenie verejnej výskumnej inštitúcie
1.	údaje zapisované pri vzniku verejnej výskumnej inštitúcie,
2.	údaj o tom, že je právnym nástupcom verejnej výskumnej inštitúcie,
3.	údaj o tom, že vznikla splynutím alebo rozdelením,
4.	názov príslušnej zanikajúcej verejnej výskumnej inštitúcie,
5.	sídlo príslušnej zanikajúcej verejnej výskumnej inštitúcie a
6.	identifikačné číslo príslušnej zanikajúcej verejnej výskumnej inštitúcie,
c)	existujúcej nástupníckej verejnej výskumnej inštitúcii, ak ide o zlúčenie verejnej výskumnej inštitúcie alebo rozdelenie verejnej výskumnej inštitúcie zlúčením,
1.	údaj o tom, že je právnym nástupcom verejnej výskumnej inštitúcie,
2.	názov príslušnej zanikajúcej verejnej výskumnej inštitúcie,
3.	sídlo príslušnej zanikajúcej verejnej výskumnej inštitúcie a
4.	identifikačné číslo príslušnej zanikajúcej verejnej výskumnej inštitúcie.

§ 14
Zánik verejnej výskumnej inštitúcie

(1)	Verejná výskumná inštitúcia zaniká ku dňu výmazu z registra.

(2)	Ministerstvo školstva rozhodne o výmaze verejnej výskumnej inštitúcie do 30 dní od podania návrhu na výmaz verejnej výskumnej inštitúcie.

§ 15
Orgány verejnej výskumnej inštitúcie

(1)	Orgánmi verejnej výskumnej inštitúcie sú riaditeľ a kolektívne orgány.

(2)	Kolektívnymi orgánmi verejnej výskumnej inštitúcie sú
a)	správna rada,
b)	vedecká rada a
c)	dozorná rada.

(3)	Funkčné obdobie riaditeľa, členov správnej rady a členov vedeckej rady je päťročné. Funkčné obdobie členov dozornej rady je dvojročné.

(4)	Za riaditeľa alebo člena správnej rady môže byť tá istá osoba do rovnakej funkcie vymenovaná najviac v dvoch po sebe nasledujúcich funkčných obdobiach. Za člena dozornej rady môže byť tá istá osoba vymenovaná najviac v štyroch po sebe nasledujúcich funkčných obdobiach.

(5)	Pracovnoprávne vzťahy zamestnancov verejných výskumných inštitúcií upravuje osobitný predpis.) Pracovný pomer s tvorivým zamestnancom verejnej výskumnej inštitúcie možno uzatvoriť na dobu určitú aj opakovane,) ak je to potrebné pre  realizáciu ďalšieho projektu výskumu a vývoja alebo pre plnenie ďalšej pracovnej úlohy v oblasti výskumu a vývoja.

(6)	Člen správnej rady a člen vedeckej rady vykonáva túto funkciu bez nároku na odmenu.

(7)	O odmeňovaní riaditeľa, vedúceho organizačnej zložky rozhodne zriaďovateľ pri ich vymenovaní do funkcie.

§ 16

(1)	Počet členov kolektívneho orgánu je nepárny.

(2)	Kolektívny orgán je uznášaniaschopný, ak je na zasadnutí kolektívneho orgánu prítomná nadpolovičná väčšina členov oprávnených hlasovať. 

(3)	Každý člen kolektívneho orgánu má pri rozhodovaní jeden hlas.

(4)	Na prijatie rozhodnutia kolektívneho orgánu sa vyžaduje nadpolovičná väčšina hlasov prítomných členov oprávnených hlasovať. Dvojtretinová väčšina hlasov všetkých členov kolektívneho orgánu oprávnených hlasovať sa vyžaduje na
a)	podanie návrhu na zmenu zriaďovacej listiny verejnej výskumnej inštitúcie,
b)	podanie návrhu na zlúčenie, splynutie, rozdelenie verejnej výskumnej inštitúcie alebo jej zrušenie s likvidáciou,
c)	podanie návrhu na odvolanie riaditeľa alebo návrhu na odvolanie vedúceho organizačnej zložky; návrh predkladá predseda príslušného kolektívneho orgánu zriaďovateľovi,
d)	podanie návrhu na zriadenie alebo návrhu na zrušenie organizačnej zložky a
e)	schválenie vnútorného predpisu verejnej výskumnej inštitúcie alebo jeho zmeny.

(5)	Zasadnutia kolektívnych orgánov sa konajú najmenej dvakrát ročne. Podrobnosti o zasadnutiach a ich priebehu upravuje rokovací poriadok príslušného kolektívneho orgánu.

§17

(1)	Vzťah medzi verejnou výskumnou inštitúciou a členom dozornej rady sa spravuje ustanoveniami o mandátnej zmluve podľa Obchodného zákonníka, ak z príslušnej zmluvy alebo zo zákona nevyplýva iné určenie práv a povinností. Zmluvu s členom dozornej rady uzatvára zriaďovateľ.

(2)		Pracovnú zmluvu s riaditeľom uzatvára zriaďovateľ. Pracovnú zmluvu s vedúcim organizačnej zložky uzatvára riaditeľ.

(3)	Úspešnému uchádzačovi vo výberovom konaní na obsadenie funkcie riaditeľa alebo funkcie vedúceho organizačnej zložky, ktorý nie je zamestnancom príslušnej verejnej výskumnej inštitúcie vznikne dňom, kedy bol do príslušnej funkcie vymenovaný, nárok na uzavretie pracovnej zmluvy s verejnou výskumnou inštitúciou na dobu určitú, zodpovedajúcu dobe funkčného obdobia, v ktorej deň nástupu do práce je deň začiatku funkčného obdobia; túto pracovnú zmluvu uzatvorí zamestnávateľ s úspešným uchádzačom bez zbytočného odkladu po vymenovaní za riaditeľa alebo za vedúceho organizačnej zložky.

(4)	Ak je za riaditeľa alebo za vedúceho organizačnej zložky vymenovaný zamestnanec príslušnej verejnej výskumnej inštitúcie, zamestnávateľ s ním uzatvorí dohodu o zmene pracovných podmienok na obdobie zodpovedajúce dobe funkčného obdobia.

§ 18

Zriaďovateľ finančne zabezpečuje činnosť dozornej rady. Verejná výskumná inštitúcia finančne zabezpečuje činnosť ostatných kolektívnych orgánov.

§ 19

Ak kolektívny orgán rozhoduje o odvolaní svojho predsedu alebo podpredsedu alebo o podaní návrhu na odvolanie riaditeľa alebo o podaní návrhu na odvolanie vedúceho organizačnej zložky, ktorý je zároveň aj členom tohto kolektívneho orgánu, dotknutá osoba o veci nehlasuje a nezohľadňuje sa ani v počte rozhodujúcom pre uznášaniaschopnosť a na prijatie rozhodnutia.

§ 20

Ak členovi kolektívneho orgánu zanikne jeho funkcia pred uplynutím funkčného obdobia, je zriaďovateľ, orgán verejnej výskumnej inštitúcie, organizačná zložka alebo jej orgán povinný vymenovať, predložiť návrh na vymenovanie, vyhlásiť voľbu alebo uskutočniť iný úkon potrebný k vzniku funkcie člena kolektívneho orgánu bez zbytočného odkladu tak, aby nebola ohrozená činnosť príslušného kolektívneho orgánu.

§ 21

(1)	Ak zriaďovateľ rozhoduje o návrhu orgánu verejnej výskumnej inštitúcie, predchádzajúce písomné vyjadrenie tohto orgánu sa k príslušnému návrhu nevyžaduje. 

(2)	Ak zriaďovateľ rozhoduje po predchádzajúcom písomnom vyjadrení kolektívneho orgánu a príslušný kolektívny orgán sa nevyjadrí do 30 dní odo dňa doručenia žiadosti o vyjadrenie so súvisiacimi dokumentmi tomuto orgánu, platí, že príslušný kolektívny orgán sa vyjadril.

§ 22

(1)	Volených členov správnej rady a členov vedeckej rady volia zamestnanci verejnej výskumnej inštitúcie, ktorí
a)	majú vysokoškolské vzdelanie najmenej druhého stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej druhého stupňa,
b)	vykonávajú výskumno-pedagogickú činnosť alebo výskumnú a vývojovú činnosť a
c)	sú v pracovnom pomere s verejnou výskumnou inštitúcie v rozsahu najmenej polovice ustanoveného týždenného pracovného času.

(2)	Každá osoba oprávnená voliť má jeden hlas.

§ 23
Riaditeľ

(1)	Riaditeľ je štatutárny orgán verejnej výskumnej inštitúcie, riadi ju, koná v jej mene a zastupuje ju navonok. Riaditeľ rozhoduje vo všetkých veciach, ak tieto nie sú týmto zákonom zverené do pôsobnosti iného orgánu verejnej výskumnej inštitúcie alebo do pôsobnosti zriaďovateľa.

(2)	Riaditeľ zodpovedá za
a)	vedenie účtovníctva verejnej výskumnej inštitúcie,
b)	zostavenie účtovnej závierky,
c)	predloženie účtovnej závierky po jej overení audítorom na prerokovanie správnej rade a na schválenie dozornej rade,
d)	prípravu návrhov vnútorných predpisov verejnej výskumnej inštitúcie a ich zmien a ich predloženie správnej rade na schválenie,
e)	zakladanie dokumentov a listín do zbierky listín registra, podávanie návrhov na zápis údajov do registra,
f)	zverejňovanie informácií podľa tohto zákona na webovom sídle verejnej výskumnej inštitúcie,
g)	prípravu návrhov právnych úkonov, ktoré pre svoju platnosť podľa tohto zákona vyžadujú predchádzajúce písomné schválenie dozornou radou alebo zriaďovateľom a zabezpečuje ich predloženie dozornej rade alebo zriaďovateľovi,
h)	organizovanie a riadenie projektov v spolupráci s podnikateľmi a spoluprácu s podnikateľmi,
i)	iné úlohy podľa tohto zákona alebo vnútorných predpisov verejnej výskumnej inštitúcie.

(3)	Funkcia riaditeľa je nezlučiteľná s funkciou člena dozornej rady a s funkciou člena vedeckej rady.

(4)	Riaditeľ má právo zúčastňovať sa na zasadnutiach každého kolektívneho orgánu a orgánov jej organizačnej zložky. Riaditeľ je oprávnený sa na zasadnutiach kolektívnych orgánov vyjadrovať ku všetkým prerokúvaným otázkam.

(5)	Na žiadosť riaditeľa sú predseda alebo poverený člen kolektívneho orgánu povinní najneskôr do 30 dní zvolať zasadnutie kolektívneho orgánu alebo orgánu jej organizačnej zložky. Ak tak predseda alebo poverený člen kolektívneho orgánu neurobí, zasadnutie zvolá riaditeľ.

(6)	Zriaďovateľ môže v zriaďovacej listine uviesť, že riaditeľ príslušnej verejnej výskumnej inštitúcie sa označuje ako generálny riaditeľ. Túto skutočnosť ministerstvo školstva vyznačí v registri.

§ 24
Vymenovanie a odvolanie riaditeľa

(1)	Riaditeľa vymenúva zriaďovateľ na základe výsledkov výberového konania. Na výberové konanie na obsadenie miesta riaditeľa sa nevzťahujú ustanovenia osobitného predpisu.)

(2)	Za riaditeľa možno vymenovať fyzickú osobu, ktorá
a)	je bezúhonná,
b)	má spôsobilosť na právne úkony v plnom rozsahu,
c)	má vysokoškolské vzdelanie najmenej druhého stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej druhého stupňa,
d)	má najmenej trojročnú prax v riadení v právnickej osobe uskutočňujúcej niektorú z činností podľa § 1 ods. 3 písm. a) až c),
e)	spĺňa ďalšie špecifické požiadavky na výkon príslušnej činnosti vo verejnej výskumnej inštitúcii určené vnútorným predpisom zriaďovateľa.

(3)	Podrobnosti o výberovom konaní na miesto riaditeľa určuje zriaďovateľ svojím vnútorným predpisom. Uchádzač, ktorý sa cíti poškodený v dôsledku nedodržania podmienok pri výberovom konaní, môže sa domáhať svojich práv na súde vrátane primeranej náhrady nemajetkovej ujmy v peniazoch.

(4)	Oznámenie o výberovom konaní na miesto riaditeľa, vrátane všetkých podmienok, špecifických požiadaviek a úplné znenie vnútorného predpisu upravujúceho pravidlá výberového konania na funkciu riaditeľa sú najmenej 30 dní pred posledným dátumom na prihlásenie sa uchádzačov do výberového konania, povinní zverejniť na hlavnej webovej stránke svojho webového sídla zriaďovateľ a verejná výskumná inštitúcia.

(5)	Zriaďovateľ je oprávnený odvolať riaditeľa z vlastného podnetu. Zriaďovateľ je povinný vyzvať kolektívne orgány na vyjadrenie k takému podnetu a predložiť im jeho písomné odôvodnenie.

(6)	Zriaďovateľ je oprávnený odvolať riaditeľa aj na návrh niektorého kolektívneho orgánu po predchádzajúcich písomných vyjadreniach ostatných kolektívnych orgánov.

(7)	Správna rada a dozorná rada sú povinné podať návrh na odvolanie riaditeľa bez zbytočného odkladu po tom, ako sa dozvedia o skutočnostiach, podľa ktorých riaditeľ prestal spĺňať podmienky podľa odseku 2. 

(8)	Ak riaditeľovi zanikne funkcia pred uplynutím funkčného obdobia, jeho voľné miesto dočasne obsadí zriaďovateľ spomedzi zamestnancov verejnej výskumnej inštitúcie. Táto osoba je zastupujúcim riaditeľom.

§ 25
Správna rada

(1)	Správna rada sa spolu s riaditeľom podieľa na riadení verejnej výskumnej inštitúcie.

(2)	Ak sa verejná výskumná inštitúcia nečlení na organizačné zložky, členmi správnej rady sú
a)	riaditeľ a
b)	štyria členovia volení alebo vymenúvaní spomedzi zamestnancov verejnej výskumnej inštitúcie.

(3)	Ak sa verejná výskumná inštitúcia člení na organizačné zložky, členmi správnej rady sú
a)	riaditeľ,
b)	vedúci organizačných zložiek a
c)	najviac traja členovia volení alebo vymenúvaní spomedzi zamestnancov verejnej výskumnej inštitúcie.

(4)	Správna rada má svojho predsedu a podpredsedu, ktorých spomedzi seba volia členovia správnej rady. Podpredseda správnej rady zastupuje predsedu v čase jeho neprítomnosti.

(5)	Členstvo v správnej rade vzniká voľbou alebo dňom vymenovania do príslušnej funkcie riaditeľa, vedúceho organizačnej zložky alebo zriaďovateľom vymenovaného člena správnej rady.

(6)	Volebný a nominačný poriadok verejnej výskumnej inštitúcie určuje podrobnosti o
a)	špecifických požiadavkách na kandidátov na členov správnej rady,
b)	voľbe členov správnej rady a
c)	spôsobe odvolávania členov správnej rady.

(7)	Správna rada
a)	navrhuje zriaďovateľovi
1.	zmeny zriaďovacej listiny verejnej výskumnej inštitúcie,
2.	zlúčenie, splynutie, rozdelenie verejnej výskumnej inštitúcie alebo jej zrušenie s likvidáciou,
3.	zriadenie organizačnej zložky alebo zrušenie organizačnej zložky,
4.	odvolanie riaditeľa alebo vedúceho organizačnej zložky,
b)	vyjadruje sa k návrhu na
1.	zlúčenie, splynutie, rozdelenie verejnej výskumnej inštitúcie alebo jej zrušenie s likvidáciou,
2.	zriadenie alebo zrušenie organizačnej zložky,
3.	odvolanie riaditeľa alebo vedúceho organizačnej zložky,
c)	vykonáva dohľad nad riadnym hospodárením verejnej výskumnej inštitúcie,
d)	schvaľuje
1.	vnútorné predpisy verejnej výskumnej inštitúcie a ich zmeny po predchádzajúcich písomných vyjadreniach vedeckej rady a dozornej rady; uplynutím lehoty 30 dní od doručenia návrhu správnej rady predsedovi alebo poverenému členovi príslušnému kolektívneho orgánu platí, že kolektívny orgán sa vyjadril,
2.	strednodobý výhľad financovania verejnej výskumnej inštitúcie na tri až päť rokov,
3.	odpisový plán,
4.	uzatvorenie zmluvy o čerpaní úveru v prospech verejnej výskumnej inštitúcie, ak nejde o zmluvu, na uzatvorenie ktorej dáva predchádzajúci písomný súhlas dozorná rada alebo dozorná rada a zriaďovateľ,
e)	rozhoduje o ukončení projektu v rámci činností podľa § 2 ods. 1, ak jeho uskutočňovanie nedosahuje ukazovatele určené správnou radou,
f)	podieľa sa na príprave a realizácii výberového konania na obsadenie funkcie riaditeľa spôsobom určeným podľa predpisu zriaďovateľa,
g)	vydáva rokovací poriadok správnej rady a
h)	plní iné úlohy podľa tohto zákona alebo podľa vnútorných predpisov verejnej výskumnej inštitúcie.

(8)	Členstvo v správnej rade zaniká
a)	uplynutím funkčného obdobia,
b)	odvolaním z funkcie,
c)	uplynutím kalendárneho mesiaca, v ktorom bolo riaditeľovi doručené písomné vyhlásenia o vzdaní sa funkcie, ak v oznámení nie je uvedený neskorší dátum vzdania sa funkcie; doručenie takého oznámenia riaditeľ bezodkladne, najneskôr do troch pracovných dní oznámi zriaďovateľovi,
d)	právoplatnosťou rozhodnutia súdu o pozbavení alebo obmedzení spôsobilosti na právne úkony,
e)	zánikom verejnej výskumnej inštitúcie,
f)	stratou bezúhonnosti alebo
g)	smrťou alebo vyhlásením za mŕtveho.

(9)	Člen správnej rady, ktorý bol do funkcie zvolený, môže byť z tejto funkcie odvolaný, ak za jeho odvolanie bude hlasovať nadpolovičná väčšina osôb oprávnených voliť členov správnej rady.

(10)	Ak ide o voleného člena správnej rady, riaditeľ mu bez zbytočného odkladu vydá a zabezpečí doručenie dokladu o
a)	zvolení za člena správnej rady s určením začiatku plynutia funkčného obdobia alebo
b)	odvolaní z funkcie člena správnej rady.

§ 26
Vedecká rada

(1)	Verejná výskumná inštitúcia vytvára vedeckú radu.

(2)	Vedecká rada má najmenej päť a najviac deväť členov.

(3)	Členmi vedeckej rady sú významní odborníci z oblastí, v ktorých verejná výskumná inštitúcia uskutočňuje hlavnú činnosť. Najviac jedna tretina členov vedeckej rady sú osoby, ktoré nie sú zamestnancami tejto verejnej výskumnej inštitúcie.

(4)	Vedecká rada má svojho predsedu, ktorého spomedzi seba volia členovia vedeckej rady.

(5)	Členstvo vo vedeckej rade vzniká voľbou.

(6)	Volebný a nominačný poriadok verejnej výskumnej inštitúcie určuje podrobnosti o
a)	špecifických požiadavkách na kandidátov na členov vedeckej rady,
b)	podmienkach voľby členov vedeckej rady a
c)	spôsobe odvolávania členov vedeckej rady.

(7)	Vedecká rada
a)	určuje vedeckú profiláciu verejnej výskumnej inštitúcie a koncepciu jej ďalšieho rozvoja v súlade s jej zriaďovacou listinou; ak ide o verejnú výskumnú inštitúciu v zriaďovateľskej pôsobnosti Slovenskej akadémie vied, po predchádzajúcom vyjadrení zriaďovateľa, 
b)	vyjadruje sa k zámerom projektov výskumu, vývoja a inovácií verejnej výskumnej inštitúcie,
c)	vyjadruje sa k návrhu na
1.	zlúčenie, splynutie, rozdelenie verejnej výskumnej inštitúcie alebo jej zrušenie s likvidáciou,
2.	zriadenie alebo zrušenie organizačnej zložky,
3.	odvolanie riaditeľa alebo vedúceho organizačnej zložky,
4.	vydanie alebo zmenu vnútorného predpisu verejnej výskumnej inštitúcie,
d)	navrhuje zriaďovateľovi odvolanie riaditeľa,
e)	hodnotí výsledky výskumnej činnosti verejnej výskumnej inštitúcie a jej spôsobilosť vykonávať výskumnú činnosť,
f)	navrhuje členov odborových komisií pre doktorandské štúdium,
g)	podieľa sa na hodnotení zamestnancov verejnej výskumnej inštitúcie; ak sa verejná výskumná inštitúcia člení na organizačné zložky, tieto činnosti môže vnútorný predpis verejnej výskumnej inštitúcie zveriť inému orgánu,
h)	vydáva rokovací poriadok vedeckej rady a
i)	plní iné úlohy podľa tohto zákona alebo podľa vnútorných predpisov verejnej výskumnej inštitúcie.

(8)	Členstvo vo vedeckej rade zaniká
a)	uplynutím funkčného obdobia,
b)	odvolaním z funkcie,
c)	uplynutím kalendárneho mesiaca, v ktorom bolo riaditeľovi doručené písomné vyhlásenia o vzdaní sa funkcie, ak v oznámení nie je uvedený neskorší dátum vzdania sa funkcie,
d)	právoplatnosťou rozhodnutia súdu o pozbavení alebo obmedzení spôsobilosti na právne úkony,
e)	zánikom verejnej výskumnej inštitúcie,
f)	stratou bezúhonnosti alebo
g)	smrťou alebo vyhlásením za mŕtveho.

(9)	Člen vedeckej rady môže byť z tejto funkcie odvolaný, ak za jeho odvolanie bude hlasovať nadpolovičná väčšina osôb oprávnených voliť členov vedeckej rady.

(10)	Riaditeľ bez zbytočného odkladu vydá a zabezpečí doručenie dokladu o
a)	zvolení za člena vedeckej rady s určením začiatku plynutia funkčného obdobia alebo
b)	odvolaní z funkcie člena vedeckej rady.

§ 27
Dozorná rada

(1)	Prostredníctvom dozornej rady zriaďovateľ vykonáva dohľad nad činnosťou a hospodárením verejnej výskumnej inštitúcie, nad nakladaním s majetkom verejnej výskumnej inštitúcie a nad dodržiavaním zákonov, iných všeobecne záväzných predpisov a vnútorných predpisov.

(2)	Dozorná rada má troch alebo piatich členov.

(3)	Zriaďovateľ je povinný zabezpečiť, aby najmenej jeden člen dozornej rady, ktorý nie je zamestnancom príslušnej verejnej výskumnej inštitúcie mal
a)	najmenej päť rokov odbornej praxe v oblasti práva alebo ekonómie a
b)	vysokoškolské vzdelanie najmenej druhého stupňa v študijnom odbore právo alebo v niektorom zo študijných odborov z podskupiny študijných odborov ekonómia a manažment získané na vysokej škole v Slovenskej republike alebo vzdelanie získané v zahraničí, ktoré je takému vzdelaniu svojím rozsahom a obsahom rovnocenné; ak získal vysokoškolské vzdelanie najprv v prvom stupni a následne v druhom stupni, vyžaduje sa, aby v oboch stupňoch získal vzdelanie v rovnakom študijnom odbore. 

(4)	Dozornú radu riadi jej predseda, ktorého spomedzi seba volia členovia dozornej rady.

(5)	Členov dozornej rady vymenúva a odvoláva zriaďovateľ.

(6)	Dozorná rada
a)	zisťuje pri výkone kontrolnej pôsobnosti nedostatky a predkladá príslušným orgánom verejnej výskumnej inštitúcie a zriaďovateľovi návrhy na odstránenie zistených nedostatkov, 
b)	zostavuje najmenej raz ročne správu o svojej činnosti a túto predkladá zriaďovateľovi a riaditeľovi,
c)	schvaľuje účtovnú závierku verejnej výskumnej inštitúcie,
d)	vyjadruje sa k návrhu na
1.	zlúčenie, splynutie, rozdelenie verejnej výskumnej inštitúcie alebo jej zrušenie s likvidáciou,
2.	zriadenie alebo zrušenie organizačnej zložky,
3.	odvolanie riaditeľa alebo vedúceho organizačnej zložky,
e)	navrhuje zriaďovateľovi odvolanie riaditeľa alebo odvolanie vedúceho organizačnej zložky,
f)	pripravuje návrh svojho rokovacieho poriadku a tento predkladá zriaďovateľovi na schválenie a
g)	plní iné úlohy podľa tohto zákona alebo podľa vnútorných predpisov verejnej výskumnej inštitúcie.

(7)	Členovia dozornej rady majú právo požadovať od riaditeľa a členov správnej rady informácie a vysvetlenia o všetkých záležitostiach verejnej výskumnej inštitúcie a nahliadať do všetkých účtovných kníh a iných dokladov verejnej výskumnej inštitúcie.

(8)	Členstvo v dozornej rade zaniká
a)	uplynutím funkčného obdobia,
b)	odvolaním z funkcie,
c)	uplynutím kalendárneho mesiaca, v ktorom bolo zriaďovateľovi doručené písomné vyhlásenie o vzdaní sa funkcie, ak v oznámení nie je uvedený neskorší dátum vzdania sa funkcie,
d)	právoplatnosťou rozhodnutia súdu o pozbavení alebo obmedzení spôsobilosti na právne úkony,
e)	zánikom verejnej výskumnej inštitúcie,
f)	stratou bezúhonnosti alebo
g)	smrťou alebo vyhlásením za mŕtveho.

§ 28
Organizačná zložka

(1)	Verejná výskumná inštitúcia sa môže členiť na organizačné zložky. Organizačná zložka nie je právnickou osobou. Organizačnú zložku riadi vedúci.

(2)	Organizačné zložky zriaďuje zriaďovateľ
a)	z vlastného podnetu pri zriadení verejnej výskumnej inštitúcie,
b)	na návrh správnej rady a po predchádzajúcich písomných vyjadreniach vedeckej rady a dozornej rady alebo 
c)	na návrh dozornej rady a po predchádzajúcich písomných vyjadreniach správnej rady a vedeckej rady.

(3)	Organizačné zložky verejnej výskumnej inštitúcie zrušuje zriaďovateľ na návrh
a)	správnej rady a po predchádzajúcich písomných vyjadreniach vedeckej rady a dozornej rady alebo
b)	dozornej rady a po predchádzajúcich písomných vyjadreniach správnej rady a vedeckej rady.

(4)	Názov organizačnej zložky obsahuje názov verejnej výskumnej inštitúcie, ktorej je súčasťou a osobitné označenie organizačnej zložky. Osobitné označenie organizačnej zložky určuje zriaďovateľ verejnej výskumnej inštitúcie v zriaďovacej listine verejnej výskumnej inštitúcie; ak osobitné označenie organizačnej zložky vyplýva z osobitného predpisu,) v zriaďovacej listine zriaďovateľ uvedie tento názov.

(5)	Vedúci organizačnej zložky je oprávnený vo veciach týkajúcich sa ním riadenej organizačnej zložky uskutočňovať právne úkony v mene verejnej výskumnej inštitúcie v rozsahu podľa tohto zákona a vnútorného predpisu verejnej výskumnej inštitúcie.

(6)	Vedúceho organizačnej zložky vymenúva zriaďovateľ na základe výsledkov výberového konania. Na výberové konanie na obsadenie miesta vedúceho organizačnej zložky sa nevzťahujú ustanovenia osobitného predpisu.8)

(7)	Za vedúceho organizačnej zložky možno vymenovať fyzickú osobu, ktorá
a)	je bezúhonná,
b)	má spôsobilosť na právne úkony v plnom rozsahu,
c)	má vysokoškolské vzdelanie najmenej druhého stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej druhého stupňa,
d)	má najmenej trojročnú prax v riadení v právnickej osobe uskutočňujúcej niektorú z činností podľa § 1 ods. 3 písm. a) až c),
e)	spĺňa ďalšie špecifické požiadavky na výkon príslušnej činnosti vo verejnej výskumnej inštitúcii určené vnútorným predpisom zriaďovateľa.

(8)	Podrobnosti o výberovom konaní na miesto vedúceho organizačnej zložky určuje zriaďovateľ svojím vnútorným predpisom. Uchádzač, ktorý sa cíti poškodený v dôsledku nedodržania podmienok pri výberovom konaní, môže sa domáhať svojich práv na súde vrátane primeranej náhrady nemajetkovej ujmy v peniazoch.

(9)		Oznámenie o výberovom konaní na miesto vedúceho organizačnej zložky, vrátane všetkých podmienok, špecifických požiadaviek a úplné znenie vnútorného predpisu upravujúceho pravidlá výberového konania na funkciu vedúceho organizačnej zložky sú najmenej 30 dní pred posledným dátumom na prihlásenie sa uchádzačov do výberového konania, povinní zverejniť na hlavnej webovej stránke svojho webového sídla zriaďovateľ a verejná výskumná inštitúcia.

(10)	Vedúceho organizačnej zložky môže zriaďovateľ odvolať
a)	na návrh správnej rady a po predchádzajúcom písomnom vyjadrení dozornej rady,
b)	na návrh dozornej rady a po predchádzajúcom písomnom vyjadrení správnej rady verejnej výskumnej inštitúcie,
c)	z vlastného podnetu; zriaďovateľ je povinný vyzvať kolektívne orgány na vyjadrenie k takému podnetu a predložiť im jeho písomné odôvodnenie.

(11)	Funkcia vedúceho organizačnej zložky je nezlučiteľná s funkciou riaditeľa, s funkciou člena dozornej rady a s funkciou člena vedeckej rady.

(12)	Funkčné obdobie vedúceho organizačnej zložky je päťročné. Na tej istej verejnej výskumnej inštitúcii môže tá istá osoba vykonávať funkciu vedúceho tej istej organizačnej zložky najviac v dvoch po sebe nasledujúcich funkčných obdobiach.

(13)	Zriaďovateľ môže v zriaďovacej listine uviesť, že vedúci príslušnej organizačnej zložky sa označuje ako riaditeľ. Túto skutočnosť ministerstvo školstva vyznačí v registri.

§ 29
Spoločné ustanovenia k § 24 až 28

(1)	Za bezúhonného na účely tohto zákona sa nepovažuje ten,
a)	kto bol právoplatne odsúdený za úmyselný trestný čin, ak odsúdenie nebolo zahladené, 
b)	kto ako obvinený uzavrel zmier v konaní o úmyselnom trestnom čine, ak od nadobudnutia právoplatnosti zmieru neuplynuli viac ako dva roky, 
c)	proti komu bolo trestné stíhanie pre úmyselný trestný čin podmienečne zastavené, ak neuplynula skúšobná doba,
d)	kto bol právoplatne odsúdený za trestný čin prijímania úplatku, trestný čin podplácania a trestný čin nepriamej korupcie, ak odsúdenie nebolo zahladené,
e)	kto bol právoplatne odsúdený za nedbanlivostný trestný čin na nepodmienečný trest odňatia slobody, ak odsúdenie nebolo zahladené.

(2)	K prihláške do výberového konania na obsadenie funkcie riaditeľa alebo vedúceho organizačnej zložky uchádzač priloží výpis z registra trestov nie starší ako tri mesiace; ak ide o cudzinca predkladá sa potvrdenie o bezúhonnosti v štátnom jazyku obdobné výpisu z registra trestov vydané príslušným orgánom štátu jeho trvalého pobytu alebo orgánom štátu, kde sa obvykle zdržiava, nie staršie ako tri mesiace.

Hospodárenie verejnej výskumnej inštitúcie

§ 30

(1)	Verejná výskumná inštitúciu hospodári podľa rozpočtu pozostávajúceho z príjmov a výdavkov, výnosov a nákladov verejnej výskumnej inštitúcie (ďalej len „rozpočet verejnej výskumnej inštitúcie“) na príslušný kalendárny rok vrátane príjmov a výdavkov podnikateľskej činnosti.

(2)	Zostavenie rozpočtu verejnej výskumnej inštitúcie a jeho predloženie na rokovanie správnej rady zabezpečuje riaditeľ. Rozpočet verejnej výskumnej inštitúcie schvaľuje správna rada. Tieto ustanovenia sa vzťahujú aj na zmeny rozpočtu verejnej výskumnej inštitúcie.

(3)	Ak správna rada neschváli predložený návrh rozpočtu verejnej výskumnej inštitúcie na nasledujúci kalendárny rok ani do konca marca tohto kalendárneho roka, verejná výskumná inštitúcia hospodári podľa rozpočtu verejnej výskumnej inštitúcie, ktorý jej určí zriaďovateľ. Ak správna rada návrh rozpočtu verejnej výskumnej inštitúcie schváli dodatočne, verejná výskumná inštitúcia hospodári ďalej podľa takto schváleného rozpočtu verejnej výskumnej inštitúcie.

(4)	Verejná výskumná inštitúcia zabezpečuje uskutočňovanie hlavnej činnosti prevažne  z finančných prostriedkov prijatých od zriaďovateľa. Tým nie sú dotknuté osobitné predpisy o štátnej pomoci.)

(5)	Príjmami verejnej výskumnej inštitúcie sú
a)	príjmy z hlavnej činnosti,
b)	finančné prostriedky zo štátneho rozpočtu poskytnuté zriaďovateľom na hlavnú činnosť verejnej výskumnej inštitúcie ako inštitucionálna forma podpory výskumu a vývoja4),
c)	dotácie podľa osobitného predpisu,3)
d)	účelová forma podpory výskumu a vývoja,)
e)	príjmy z podnikateľskej činnosti,
f)	finančné prostriedky zo štátnych účelových fondov a iných účelových fondov na podporu výskumu a inovácií,
g)	prostriedky Európskej únie a prostriedky štátneho rozpočtu určené na financovanie spoločných programov Slovenskej republiky a Európskej únie,
h)	výnosy z majetku verejnej výskumnej inštitúcie,
i)	príjmy z predaja a prenájmu majetku verejnej výskumnej inštitúcie,
j)	dary,
k)	dedičstvo v prospech verejnej výskumnej inštitúcie,
l)	iné príjmy.

(6)	Príjmy z hlavnej činnosti a finančné prostriedky zo štátneho rozpočtu poskytnuté zriaďovateľom možno použiť na len výdavky hlavnej činnosti. Dotácie podľa osobitného predpisu3) je možné použiť len na výdavky činností podľa § 2 ods. 1 písm. a). Účelovo určené príjmy je možné použiť len na účel, na ktorý boli určené.

(7)	Verejná výskumná inštitúcia môže uzatvoriť zmluvu o čerpaní úveru iba na účel zabezpečenia kapitálových výdavkov.

(8)	Verejná výskumná inštitúcia môže prijať úver, ak
a)	celková suma dlhu verejnej výskumnej inštitúcie neprekročí 60 % skutočných príjmov predchádzajúceho rozpočtového roka okrem príjmov z inštitucionálnej formy podpory výskumu a vývoja zo štátneho rozpočtu a
b)	suma ročných splátok úverov neprekročí 25 % skutočných príjmov predchádzajúceho rozpočtového roka okrem príjmov z inštitucionálnej formy podpory výskumu a vývoja zo štátneho rozpočtu.

(9)	Verejná výskumná inštitúcia nesmie na splátky úverov použiť finančné prostriedky inštitucionálnej formy podpory výskumu a vývoja.4) 

(10)	Verejná výskumná inštitúcia môže uzatvoriť zmluvu o čerpaní úveru a meniť ju len s predchádzajúcim písomným súhlasom ministerstva financií. Tým nie je dotknutá povinnosť verejnej výskumnej inštitúcie získať predchádzajúci súhlas podľa § 41.

(11)	Náklady na podnikateľskú činnosť musia byť pokryté výnosmi z nej. Ak táto podmienka nie je splnená počas troch po sebe nasledujúcich kalendárnych rokov, verejná výskumná inštitúcia je povinná podnikateľskú činnosť ukončiť a strata z neho vzniknutá sa môže uhradiť z rezervného fondu; o ukončení podnikateľskej činnosti rozhodne správna rada.

(12)	Verejná výskumná inštitúcia použije dosiahnutý kladný celkový výsledok hospodárenia verejnej výskumnej inštitúcie (ďalej len „zisk verejnej výskumnej inštitúcie“) prednostne na vyrovnanie dosiahnutého záporného celkového výsledku hospodárenia verejnej výskumnej inštitúcie (ďalej len „strata verejnej výskumnej inštitúcie“) z predchádzajúceho účtovného obdobia a na úhradu neuhradenej straty verejnej výskumnej inštitúcie z minulých rokov; zostatok použije na svoju hlavnú činnosť.

(13)	O rozdelení zisku verejnej výskumnej inštitúcie alebo úhrade straty verejnej výskumnej inštitúcie rozhoduje správna rada.

(14)	Kontrolu hospodárenia verejnej výskumnej inštitúcie podľa osobitného predpisu) vykonáva jej zriaďovateľ. Kontrolu je oprávnené vykonať aj ministerstvo školstva alebo Ministerstvo hospodárstva Slovenskej republiky. Ministerstvo financií alebo správa finančnej kontroly môže vykonať vládny audit.12)

(15)	Finančné prostriedky a majetok verejnej výskumnej inštitúcie nemožno použiť na financovanie politickej strany, politického hnutia, ani v prospech kandidáta na volenú funkciu.

§ 31

(1)	Zriaďovateľ poskytuje každoročne verejnej výskumnej inštitúcii finančné prostriedky zo štátneho rozpočtu zriaďovateľom na jej hlavnú činnosť ako inštitucionálnu formu podpory výskumu a vývoja4) v rozsahu ustanovenom na príslušný rozpočtový rok zákonom o štátnom rozpočte.

(2)	Zriaďovateľ poskytuje verejnej výskumnej inštitúcii finančné prostriedky podľa odseku 1 na základe zmluvy. Zmluva má formu predpísanú zriaďovateľom a obsahuje okrem identifikačných údajov zmluvných strán
a)	účel, na ktorý sa finančné prostriedky poskytujú, a ďalšie podmienky jej použitia,
b)	objem finančných prostriedkov,
c)	čas a spôsob poskytnutia finančných prostriedkov,
d)	dátum, do ktorého verejná výskumná inštitúcia ako prijímateľ finančných prostriedkov predloží zriaďovateľovi ich zúčtovanie,
e)	iné náležitosti potrebné na uzatvorenie zmluvy.

(3)	Zriaďovateľ vydáva vnútorný predpis, ktorým upraví zásady rozpisu finančných prostriedkov podľa odseku 1 verejným výskumným inštitúciám v jeho zriaďovateľskej pôsobnosti. 

(4)	Zriaďovateľ na svojom webovom sídle zverejňuje informácie o finančných prostriedkoch podľa odseku 1 poskytnutých verejným výskumným inštitúciám na príslušný kalendárny rok do 60 dní odo dňa nadobudnutia účinnosti zákona o štátnom rozpočte na príslušný rozpočtový rok.

§ 32
Účtovníctvo verejnej výskumnej inštitúcie

(1)	Verejná výskumná inštitúcia vedie účtovníctvo podľa osobitného predpisu.)

(2)	Oddelená evidencia sa v účtovníctve vedie o
a)	hlavnej činnosti okrem činností podľa § 2 ods. 1 písm. a) a b),
b)	činnosti podľa § 2 ods. 1 písm. a),
c)	činnosti podľa § 2 ods. 1 písm. b) a
d)	činnosti podľa § 2 ods. 1 písm. c).

(3)	V účtovníctve sa zároveň vedie oddelená evidencia o každom projekte v rámci činností podľa § 2 ods. 1.

(4)	Verejná výskumná inštitúcia vedie svoje príjmy a výdavky v súlade s rozpočtovou klasifikáciou podľa osobitného predpisu.)

(5)		Finančné prostriedky verejnej výskumnej inštitúcie sa vedú na účtoch v Štátnej pokladnici. Na samostatných účtoch v Štátnej pokladnici sa vedú finančné prostriedky z
a)	hlavnej činnosti okrem činností podľa § 2 ods. 1 písm. a) a b),
b)	činnosti podľa § 2 ods. 1 písm. a),
c)	činnosti podľa § 2 ods. 1 písm. b) a
d)	činnosti podľa § 2 ods. 1 písm. c).

(6)	Finančné prostriedky na účtoch verejnej výskumnej inštitúcie sa zvyšujú o kreditné úroky a kurzové zisky a znižujú o výdavky súvisiace s vedením účtu a kurzové straty.

(7)	Ak sa verejná výskumná inštitúcia člení na organizačné zložky, verejná výskumná inštitúcia môže zriadiť pre každú organizačnú zložku bežný účet alebo viac bežných účtov.

(8)	Verejná výskumná inštitúcia je povinná každoročne zabezpečiť overenie ročnej účtovnej závierky audítorom.)

§ 33
Výročná správa

(1)	Riaditeľ zabezpečuje každoročne vypracovanie výročnej správy a predkladá ju na prerokovanie kolektívnym orgánom.

(2)	Verejná výskumná inštitúcia je povinná po prerokovaní kolektívnymi orgánmi výročnú správu každoročne uložiť
a)	do zbierky listín registra najneskôr do 30. júna a
b)	do verejnej časti registra účtovných závierok) najneskôr do 31. júla, a to spolu so správou audítora.

(3)	Ak kolektívny orgán k výročnej správe zaujal stanovisko, zverejňuje sa spolu s výročnou správou a  ukladá sa do zbierky listín registra.

(4)	Výročná správa obsahuje
a)	informáciu o zmenách zriaďovacej listiny alebo vnútorných predpisov verejnej výskumnej inštitúcie,
b)	informáciu o zložení orgánov verejnej výskumnej inštitúcie, o zmenách v ich zložení a o ich činnosti,
c)	prehľad výsledkov dosiahnutých v predchádzajúcom kalendárnom roku,
d)	hodnotenie výsledkov výskumnej činnosti verejnej výskumnej inštitúcie a jej spôsobilosti vykonávať výskumnú činnosť vedeckou radou,
e)	ročnú účtovnú závierku s uvedením informácie, či bola alebo nebola schválená dozornou radou,
f)	výrok audítora k ročnej účtovnej závierke,
g)	prehľad príjmov a výdavkov z
1.	hlavnej činnosti okrem činností podľa § 2 ods. 1 písm. a) a b),
2.	činnosti podľa § 2 ods. 1 písm. a),
3.	činnosti podľa § 2 ods. 1 písm. b) a
4.	činnosti podľa § 2 ods. 1 písm. c),
h)	pohyb a konečný stav majetku,
i)	prehľad finančných tokov,
j)	informáciu o opatreniach prijatých na odstránenie nedostatkov v hospodárení a správu o plnení opatrení prijatých na odstránenie nedostatkov, 
k)	ďalšie údaje podľa tohto zákona, osobitných predpisov alebo rozhodnutia zriaďovateľa.

§ 34
Rezervný fond

(1)	Verejná výskumná inštitúcia vedie rezervný fond.

(2)	Rezervný fond sa vytvára z celého zisku verejnej výskumnej inštitúcie, ak správna rada po schválení účtovej závierky dozornou radou nerozhodne o rozdelení zisku verejnej výskumnej inštitúcie inak.

(3)	Verejná výskumná inštitúcia je povinná použiť prostriedky rezervného fondu prednostne na vyrovnanie straty verejnej výskumnej inštitúcie z predchádzajúceho účtovného obdobia a na úhradu prípadnej neuhradenej straty verejnej výskumnej inštitúcie z minulých kalendárnych rokov. Zostatok prostriedkov rezervného fondu je verejná výskumná inštitúcia oprávnená použiť na
a)	úhradu sankcií,
b)	úhradu nákladov hlavnej činnosti nekrytých výnosmi,
c)	krytie dočasného nedostatku finančných prostriedkov; verejná výskumná inštitúcia je povinná takto použité finančné prostriedky vrátiť do rezervného fondu v lehote určenej dozornou radou, 
d)	úhradu iných mimoriadnych výdavkov; návrh na také použitie prostriedkov rezervného fondu schvaľuje správna rada a následne dozorná rada.

(4)	Zostatok rezervného fondu evidovaný k 31. decembru sa prenáša do nasledujúceho kalendárneho roka.

(5)	Podrobné pravidlá pre hospodárenie s prostriedkami rezervného fondu upravuje vnútorný predpis verejnej výskumnej inštitúcie.

(6)	Prostriedky rezervného fondu sa vedú na samostatnom účte.

Majetok verejnej výskumnej inštitúcie

§ 35

(1)	Na účely tohto zákona majetkom verejnej výskumnej inštitúcie sú 
a)	hnuteľné veci, 
b)	nehnuteľné veci,
c)	pohľadávky a iné majetkové práva.

(2)	Verejná výskumná inštitúcia využíva svoj majetok na vykonávanie svojej hlavnej činnosti bez obmedzení. Na vykonávanie činností podľa § 2 ods. 1 ho možno využívať iba za podmienok podľa tohto zákona.   

§ 36

(1)	Na účely nadobudnutia alebo zachovania práv duševného vlastníctva sa v prospech verejnej výskumnej inštitúcie zohľadňuje aj činnosť uskutočnená predchádzajúcim nositeľom týchto práv pred ich nadobudnutím verejnou výskumnou inštitúciou.

(2)	Ak sa na účinnosť prechodu práva duševného vlastníctva voči tretím osobám vyžaduje zápis do evidencie podľa osobitného zákona,) verejná výskumná inštitúcia je povinná podať návrh na zápis do tejto evidencie bez zbytočného odkladu po svojom vzniku.

(3)	O majetku vo vlastníctve Slovenskej republiky v správe zriaďovateľa, ktorý prechádza na verejnú výskumnú inštitúciu pri jej zriadení a o právach a povinnostiach zriaďovateľa, ktoré prechádzajú na verejnú výskumnú inštitúciu pri jej zriadení sa vyhotovuje protokol medzi zriaďovateľom a verejnou výskumnou inštitúciou. Súčasťou protokolu sú aj listiny preukazujúce existenciu, obsah a rozsah takého majetku, práv a povinností.

§ 37
Prioritný majetok

(1)	Prioritným majetkom sú
a)	nehnuteľné veci, ktorých vlastníkom pred ich
1.	vkladom do majetku verejnej výskumnej inštitúcie bola Slovenská republika alebo
2.	darovaním verejnej výskumnej inštitúcii bola verejná výskumná inštitúcia v zriaďovateľskej pôsobnosti rovnakého zriaďovateľa a v jej majetku tvorili prioritný majetok podľa prvého bodu,
b)	nehnuteľné veci nadobudnuté z finančných prostriedkov získaných predajom iného prioritného majetku,
c)	finančné prostriedky získané predajom prioritného majetku; verejná výskumná inštitúcia vedie tieto finančné prostriedky na samostatnom účte.

(2)	Po predchádzajúcom písomnom súhlase dozornej rady a zriaďovateľa verejnej výskumnej inštitúcie môže byť prioritný majetok predmetom
a)	kúpnej zmluvy; takto získané finančné prostriedky je verejná výskumná inštitúcia oprávnená použiť len na nadobudnutie nehnuteľnej veci alebo na zhodnotenie prioritného majetku,
b)	nájomnej zmluvy,
c)	zmluvy o výpožičke v prospech inej verejnej výskumnej inštitúcie v pôsobnosti rovnakého zriaďovateľa alebo v prospech svojho zriaďovateľa,
d)	darovania podľa § 39 ods. 4,
e)	koncesnej zmluvy alebo
f)	zaťaženia vecným bremenom zriadeným zo zákona alebo zriadeným vo verejnom záujme.

(3)	Verejná výskumná inštitúcia nesmie so svojím prioritným majetkom nakladať inak ako spôsobom podľa odseku 2.

(4)	Na prioritný majetok verejnej výskumnej inštitúcie nie je možné zriadiť záložné právo, ani ho inak použiť na zabezpečenie záväzkov verejnej výskumnej inštitúcie alebo tretej osoby.

(5)	Prioritný majetok verejnej výskumnej inštitúcie nepodlieha výkonu rozhodnutia, exekúcii a nie je súčasťou konkurznej podstaty a ani predmetom likvidácie. 

(6)	Oprávnenie konať za verejnú výskumnú inštitúciu vo veciach prevádzky a údržby prioritného majetku prechádza na zriaďovateľa vyhlásením konkurzu na verejnú výskumnú inštitúciu; zriaďovateľ pri tom koná v mene verejnej výskumnej inštitúcie a na vlastný účet.

(7)	Prioritný majetok prechádza do vlastníctva Slovenskej republiky v správe zriaďovateľa
a)	právoplatnosťou uznesenia súdu o vyhlásení konkurzu,
b)	právoplatnosťou rozhodnutia, ktorým odvolací súd potvrdil rozhodnutie súdu prvého stupňa o vyhlásení konkurzu alebo
c)	dňom zrušenia verejnej výskumnej inštitúcie s likvidáciou.

(8)	Zápisnica o odovzdaní a prevzatí prioritného majetku je prílohou návrhu na záznam vlastníckeho práva Slovenskej republiky do katastra nehnuteľností. Ak ide o zrušenie verejnej výskumnej inštitúcie s likvidáciou, likvidátor verejnej výskumnej inštitúcie je povinný odovzdať a zriaďovateľ prevziať tento majetok. Zriaďovateľ sa zároveň stáva správcom prevzatého prioritného majetku.

Nakladanie s majetkom verejnej výskumnej inštitúcie

§ 38

(1)	Verejná výskumná inštitúcia nesmie
a)	vystavovať, akceptovať alebo avalovať zmenky,
b)	zabezpečovať záväzky iných osôb,
c)	nadobúdať cenné papiere iné ako
1.	cenné papiere vydané Slovenskou republikou, samosprávnym krajom alebo obcou,
2.	cenné papiere prijaté na trh kótovaných cenných papierov alebo
3.	akcie akciovej spoločnosti, ktorú verejná výskumná inštitúcia založí, alebo do ktorej základného imania vloží svoj majetok,
d)	stať sa spoločníkom verejnej obchodnej spoločnosti alebo komplementárom komanditnej spoločnosti,
e)	uzavrieť zmluvu o tichom spoločenstve, 
f)	použiť ako vklad do inej právnickej osoby
1.	finančné prostriedky podpory výskumu a vývoja,)
2.	nehnuteľné veci; to neplatí, ak ide o spoločný podnik,
g)	poskytovať úvery alebo pôžičky; to neplatí ak ide o pôžičku zo sociálneho fondu.

(2)	Všetky právne úkony spojené s nakladaním s majetkom verejnej výskumnej inštitúcie musia mať písomnú formu, inak sú neplatné.

(3)	Verejná výskumná inštitúcia nesmie uzatvoriť zmluvu, ktorá sa týka nadobudnutia majetku verejnej výskumnej inštitúcie alebo jeho prevodu
a)	so svojím riaditeľom, 
b)	s členom svojho kolektívneho orgánu, 
c)	so svojím vedúcim zamestnancom,
d)	so svojím zamestnancom zodpovedným za nakladanie s majetkom verejnej výskumnej inštitúcie alebo 
e)	s blízkou osobou) niektorej osoby podľa písmen a) až d).

(4)	Verejná výskumná inštitúcia nesmie uzatvoriť zmluvu, ktorá sa týka nadobudnutia hmotného majetku verejnej výskumnej inštitúcie alebo jeho prevodu, s právnickou osobou, v ktorej je niektorá z fyzických osôb uvedených v odseku 3 
a)	štatutárnym orgánom, 
b)	členom štatutárneho, výkonného alebo dozorného orgánu, 
c)	vedúcim zamestnancom,
d)	zamestnancom zodpovedným za nakladanie s majetkom alebo
e)	blízkou osobou19) niektorej osoby podľa písmen a) až d).

§ 39

(1)	Verejná výskumná inštitúcia je oprávnená predať svoj trvalo nepotrebný majetok na základe obchodnej verejnej súťaže) tomu, kto ponúkne najvyššiu cenu. Kúpna cena nesmie byť nižšia ako cena obvyklá v danom mieste a čase za rovnaký alebo porovnateľný majetok.

(2)	Ak ide nakladanie s nehnuteľnými vecami alebo o nakladanie s majetkom verejnej výskumnej inštitúcie podľa § 41, verejná výskumná inštitúcia je povinná v kúpnej zmluve dohodnúť, že kúpnu cenu je kupujúci povinný zaplatiť v deň uzavretia zmluvy. Na tento účel sa za úhradu kúpnej ceny najneskôr v deň uzavretia zmluvy považuje aj ak kupujúci ku dňu uzavretia kúpnej zmluvy v sume kúpnej ceny preukáže
a)	zriadenie notárskej úschovy peňazí,
b)	otvorenie neodvolateľného akreditívu alebo
c)	vznik právneho vzťahu medzi bankou alebo pobočkou zahraničnej banky a verejnou výskumnou inštitúciou, ktorý napĺňa obdobné pojmové znaky ako otvorenie neodvolateľného akreditívu, a ktorý poskytuje obdobnú mieru právnej istoty verejnej výskumnej inštitúcii.

(3)	Trvalo nepotrebným majetkom sú veci vo vlastníctve verejnej výskumnej inštitúcie, ktoré neslúžia a ani v budúcnosti nebudú slúžiť na plnenie činností verejnej výskumnej inštitúcie. Dočasne nepotrebným majetkom sú veci vo vlastníctve verejnej výskumnej inštitúcie, ktoré jej prechodne neslúžia na plnenie jej úloh. O nepotrebnosti veci pre verejnú výskumnú inštitúciu rozhoduje správna rada po predchádzajúcom súhlase dozornej rady. Rozhodnutie musí byť písomné a obsahuje označenie či ide o trvalo nepotrebný majetok alebo dočasne nepotrebný majetok, označenie nepotrebného majetku verejnej výskumnej inštitúcie a jeho identifikačné údaje.

(4)	Verejná výskumná inštitúcia je oprávnená svoj trvalo nepotrebný majetok darovať inej verejnej výskumnej inštitúcii v pôsobnosti rovnakého zriaďovateľa. Ak táto oň neprejavila záujem do 30 dní od doručenia ponuky alebo ak neuzavrela darovaciu zmluvu do 30 dní od doručenia návrhu darovacej zmluvy, je verejná výskumná inštitúcia oprávnená darovať taký majetok zriaďovateľovi. Ak zriaďovateľ neprejaví do 30 dní od doručenia ponuky záujem o ponúkanú nepotrebnú vec z  majetku verejnej výskumnej inštitúcie, alebo ak neuzavrie darovaciu zmluvu do 30 dní od doručenia návrhu darovacej zmluvy, verejná výskumná inštitúcia vyhlási obchodnú verejnú súťaž na predaj takého majetku.

(5)	Ak verejná výskumná inštitúcia svoj trvalo nepotrebný majetok nepredala ani v rámci opakovanej obchodnej verejnej súťaže podľa odseku 4, je oprávnená ho darovať
a)	samosprávnemu kraju,
b)	obci,
c)	rozpočtovej organizácii štátu alebo príspevkovej organizácii štátu,
d)	verejnej výskumnej inštitúcii v pôsobnosti iného zriaďovateľa,
e)	neziskovej organizácii poskytujúcej verejnoprospešné služby alebo
f)	verejnoprávnej inštitúcii. 

(6)	Verejná výskumná inštitúcia je oprávnená svoj majetok zameniť; to neplatí, ak ide o prioritný majetok. Vec, ktorú verejná výskumná inštitúcia vymieňa za vec zo svojho majetku, nesmie mať nižšiu hodnotu, ako je cena obvyklá v danom mieste a čase za vec rovnakú alebo porovnateľnú s vymieňanou vecou z majetku verejnej výskumnej inštitúcie. Ak je súčasťou protiplnenia v prospech verejnej výskumnej inštitúcie aj peňažné plnenie, verejná výskumná inštitúcia je povinná dojednať úhradu tohto peňažného plnenia  najneskôr v deň uzavretia zmluvy.

(7)	Verejná výskumná inštitúcia je oprávnená prenajať svoj dočasne nepotrebný majetok na základe obchodnej verejnej súťaže20) tomu, kto ponúkne najvyššie nájomné. Dohodnuté nájomné nesmie byť nižšie ako nájomné obvyklé v danom mieste a čase za prenájom rovnakého alebo porovnateľného majetku na rovnaký alebo porovnateľný účel.

(8)	Verejná výskumná inštitúcia je povinná v nájomnej zmluve dohodnúť, že nájomné je nájomca povinný uhrádzať vždy vopred za určité obdobie trvania nájmu.

(9)	Verejná výskumná inštitúcia je oprávnená
a)	vyhlásenú obchodnú verejnú súťaž kedykoľvek zrušiť a
b)	zverejnené podmienky obchodnej verejnej súťaže kedykoľvek zmeniť.

(10)	Verejná výskumná inštitúcia je oprávnená uzavrieť zmluvu o výpožičke alebo aj bez obchodnej verejnej súťaže dohodnúť v nájomnej zmluve nižšie nájomné ako nájomné, za aké sa v tom čase a na tom mieste obvykle prenecháva do nájmu na dohodnutý účel taká alebo porovnateľná nehnuteľná vec, ak svoj majetok prenecháva do výpožičky alebo nájmu
a)	inej verejnej výskumnej inštitúcii v pôsobnosti rovnakého zriaďovateľa,
b)	svojmu zriaďovateľovi,
c)	špecializovanej organizácii vedy a techniky podľa osobitného predpisu) alebo
d)	právnickej osobe, v ktorej má príslušná verejná výskumná inštitúcia alebo verejná výskumná inštitúcia zriadená rovnakým zriaďovateľom podiel na hlasovacích právach, na základnom imaní alebo na riadení a
1.	bola založená príslušnou verejnou výskumnou inštitúciou alebo verejnou výskumnou inštitúciou zriadenou rovnakým zriaďovateľom,
2.	príslušná verejná výskumná inštitúcia alebo verejná výskumná inštitúcia zriadená rovnakým zriaďovateľom do nej vložila svoj majetok za podmienok podľa tohto zákona alebo
3.	príslušná verejná výskumná inštitúcia alebo verejná výskumná inštitúcia zriadená rovnakým zriaďovateľom v nej získala majetkovú účasť.

(11)	Postupom podľa tohto paragrafu nie sú dotknuté osobitné predpisy o štátnej pomoci.10)

§ 40

(1)	Verejná výskumná inštitúcia môže
a)	sama alebo s inými osobami založiť právnickú osobu,
b)	nadobudnúť majetkovú účasť v právnickej osobe,
c)	vložiť peňažný vklad alebo nepeňažný vklad do právnickej osoby alebo
d)	nadobudnúť členstvo v právnickej osobe.

(2)	Právnickou osobou podľa odseku 1 môže byť právnická osoba, ktorá
a)	uskutočňuje výskum, vývoj alebo inovácie,
b)	využíva výsledky činnosti verejnej výskumnej inštitúcie,
c)	je spoločným podnikom,
d)	je špecializovanou organizáciou vedy a techniky podľa osobitného predpisu21) alebo
e)	získava, spracúva a šíri informácie z oblasti vedy a techniky, vrátane poznatkov z vlastného výskumu a vývoja.

(3)	Za zákaz konkurencie sa nepovažuje ak
a)	spoločníkom alebo členom právnickej osoby podľa odseku 1 je zamestnanec verejnej výskumnej inštitúcie alebo
b)	štatutárnym orgánom, členom štatutárneho orgánu alebo dozorného orgánu alebo zamestnancom právnickej osoby podľa odseku 1 je riaditeľ, člen kolektívneho orgánu alebo zamestnanec verejnej výskumnej inštitúcie.

(4)	Založenie, zriadenie inej právnickej osoby alebo vstup do nej podľa odseku 1 nesmie ohroziť hlavnú činnosť verejnej výskumnej inštitúcie.

§ 41

(1)	Dozorná rada a zriaďovateľ dávajú predchádzajúci písomný súhlas k návrhom riaditeľa na právne úkony, ktorými chce verejná výskumná inštitúcia
a)	nakladať s prioritným majetkom,
b)	darovať svoj majetok,
c)	založiť právnickú osobu alebo vložiť peňažný vklad alebo nepeňažný vklad do nej alebo do inej založenej právnickej osoby, ak
1.	predmetom vkladu verejnej výskumnej inštitúcie je právo verejnej výskumnej inštitúcie k nehnuteľnej veci alebo
2.	hodnota vkladu verejnej výskumnej inštitúcie je vyššia ako tridsaťnásobok sumy, od ktorej sa veci podľa osobitného predpisu) považujú za hmotný majetok,
d)	nadobudnúť majetok, ktorého hodnota je vyššia ako tridsaťnásobok sumy, od ktorej sa veci podľa osobitného predpisu22) považujú za hmotný majetok a nakladať s takým majetkom,
e)	uzavrieť nájomnú zmluvu alebo meniť ju, ak
1.	hodnota prenajatého majetku verejnej výskumnej inštitúcie je vyššia ako tridsaťnásobok sumy, od ktorej sa veci podľa osobitného predpisu22) považujú za hmotný majetok a
2.	doba prenájmu je viac ako jeden rok,
f)	uzavrieť zmluvu o čerpaní úveru v prospech verejnej výskumnej inštitúcie, ak výška úveru, ktorý možno čerpať, je vyššia ako tridsaťnásobok sumy, od ktorej sa veci podľa osobitného predpisu22) považujú za hmotný majetok,
g)	uzavrieť koncesnú zmluvu,
h)	uzavrieť zmluvu, na základe ktorej je vykonávaný audit.

(2)	O súhlas podľa odseku 1 požiada riaditeľ zriaďovateľa až po udelení tohto súhlasu dozornou radou.

(3)	Dozorná rada dáva predchádzajúci písomný súhlas k návrhom riaditeľa na právne úkony, ktorými chce verejná výskumná inštitúcia
a)	nadobudnúť majetok, ktorého hodnota je vyššia ako šestnásťnásobok sumy, od ktorej sa veci podľa osobitného predpisu22) považujú za hmotný majetok ale najviac tridsaťnásobok takej sumy a nakladať s takým majetkom,
b)	založiť právnickú osobu alebo vložiť peňažný vklad alebo nepeňažný vklad do nej alebo do inej právnickej osoby, ak
1.	hodnota vkladu verejnej výskumnej inštitúcie je vyššia ako šestnásťnásobok sumy, od ktorej sa veci podľa osobitného predpisu22) považujú za hmotný majetok, ale najviac tridsaťnásobok takej sumy,
2.	predmetom vkladu verejnej výskumnej inštitúcie je právo duševného vlastníctva, licencia na používanie predmetu duševného vlastníctva alebo práva alebo iné majetkové hodnoty oceniteľné peniazmi, ktoré sú výsledkami hlavnej činnosti verejnej výskumnej inštitúcie alebo
3.	ďalšími spoločníkmi alebo členmi tejto právnickej osoby sú zamestnanci verejnej výskumnej inštitúcie alebo ak ide o prípad podľa § 40 ods. 3,
c)	uskutočniť výkon práv v právnickej osobe podľa písmena b) alebo podľa odseku 1 písm. c), ktoré môžu mať za následok zmenu obsahu alebo rozsahu práv verejnej výskumnej inštitúcie v tejto právnickej osobe,
d)	uzavrieť nájomnú zmluvu alebo meniť ju, ak
1.	hodnota prenajatého majetku verejnej výskumnej inštitúcie je vyššia ako šestnásťnásobok sumy, od ktorej sa veci podľa osobitného predpisu22) považujú za hmotný majetok,
2.	doba prenájmu je viac ako šesť mesiacov a
3.	nejde o nájomnú zmluvu podľa odseku 1 písm. e),
e)	uzavrieť zmluvu o čerpaní úveru v prospech verejnej výskumnej inštitúcie, ak výška úveru, ktorý možno čerpať, je vyššia ako pätnásťnásobok sumy, od ktorej sa veci podľa osobitného predpisu22) považujú za hmotný majetok ale najviac tridsaťnásobok tejto sumy,
f)	uzavrieť dohodu o
1.	spolumajiteľstve práv k predmetom duševného vlastníctva medzi verejnou výskumnou inštitúciou a jej zamestnancami alebo inými oprávnenými osobami,)
2.	postúpení práva duševného vlastníctva verejnej výskumnej inštitúcie alebo o jeho prevode alebo
3.	poskytnutí licencie na používanie predmetov duševného vlastníctva verejnej výskumnej inštitúcie.

(4)	Právne úkony podľa odseku 1 sú bez predchádzajúceho písomného súhlasu dozornej rady a zriaďovateľa neplatné. Právne úkony podľa odseku 3 sú bez predchádzajúceho písomného súhlasu dozornej rady neplatné.

(5)	Dozorná rada neudelí predchádzajúci písomný súhlas s úkonom, ktorý by bol v rozpore s požiadavkou na riadne a hospodárne využívanie majetku verejnej výskumnej inštitúcie.

(6)	Ak ide o právny úkon podľa odseku 3 a nie známa výška peňažného plnenia, hodnota majetku sa stanovuje znaleckým posudkom.

§ 42
Koncesná zmluva

(1)	Verejná výskumná inštitúcia môže po predchádzajúcom písomnom súhlase dozornej rady a zriaďovateľa
a)	vložiť svoj majetok na základe koncesnej zmluvy) do spoločného podniku alebo
b)	prenechať svoj majetok do užívania koncesionárovi) v rozsahu, za podmienok a v lehote dohodnutej v koncesnej zmluve.

(2)	Majetok, ktorý je predmetom koncesnej zmluvy je koncesným majetkom. Prioritný majetok, ktorý je predmetom koncesnej zmluvy je koncesným prioritným majetkom.

(3)	Verejná výskumná inštitúcia môže prioritný majetok vložiť na základe koncesnej zmluvy ako vklad pri založení spoločného podniku alebo ako vklad do základného imania spoločného podniku len so súhlasom vlády. Ak na uzatvorenie koncesnej zmluvy bol udelený predchádzajúci súhlas podľa osobitného predpisu,) súhlas vlády sa nevyžaduje. 

(4)	Spoločným podnikom je na účely tohto zákona právnická osoba, ktorú
a)	na účel realizácie koncesie založila verejná výskumná inštitúcia s koncesionárom alebo
b)	založil koncesionár a do jej základného imania bol na základe koncesnej zmluvy vložený majetok verejnej výskumnej inštitúcie.

(5)	Obsahom užívania koncesného majetku podľa odseku 1 písm. b) môže byť
a)	vstup na nehnuteľný majetok verejnej výskumnej inštitúcie, 
b)	zriadenie stavby na pozemku vo vlastníctve verejnej výskumnej inštitúcie, ak podľa koncesnej zmluvy sa vlastníkom stavby stane verejná výskumná inštitúcia najneskôr v lehote podľa koncesnej zmluvy, 
c)	prekládka a odstránenie stavby vo vlastníctve verejnej výskumnej inštitúcie, 
d)	rekonštrukcia, prevádzka, údržba a oprava majetku verejnej výskumnej inštitúcie, 
e)	poskytovanie služieb alebo iné komerčné využitie, 
f)	prenechanie majetku verejnej výskumnej inštitúcie do nájmu, výpožičky alebo zriadenie zmluvného vecného bremena na majetok verejnej výskumnej inštitúcie v prospech tretej osoby, 
g)	nakladanie s majetkom verejnej výskumnej inštitúcie, ktorý pre svoje úplné opotrebenie alebo poškodenie, zrejmú zastaranosť alebo nehospodárnosť v prevádzke alebo z iných závažných dôvodov už nemôže slúžiť svojmu účelu alebo určeniu, 
h)	nakladanie s materiálom vyťaženým na pozemkoch vo vlastníctve verejnej výskumnej inštitúcie za podmienok ustanovených v osobitnom predpise.)

(6)	Koncesionár pri užívaní koncesného majetku koná vo vlastnom mene.

(7)	Spoločný podnik alebo koncesionár je povinný koncesný majetok udržiavať v riadnom stave, dodržiavať účel, na ktorý je určený, zabezpečovať jeho údržbu a prevádzku a uhrádzať náklady s tým spojené, zabezpečovať jeho ochranu, informovať verejnú výskumnú inštitúciu o koncesnom majetku v rozsahu povinností dohodnutých v koncesnej zmluve a plniť ďalšie povinnosti dohodnuté v koncesnej zmluve.

(8)	Ak je to dohodnuté v koncesnej zmluve, koncesionár alebo spoločný podnik je po predchádzajúcom písomnom súhlase verejnej výskumnej inštitúcie oprávnený
a)	koncesný majetok, ktorý pre úplné opotrebenie alebo poškodenie, zrejmú zastaranosť alebo nehospodárnosť v prevádzke alebo z iných závažných dôvodov nemôže slúžiť svojmu účelu alebo určeniu, predať osobe, ktorá sa zaoberá výkupom druhotných surovín alebo zabezpečiť likvidáciu podľa osobitného predpisu,)
b)	dať koncesný majetok do nájmu, výpožičky alebo na taký majetok môže zriadiť zmluvné vecné bremeno, najviac na obdobie koncesnej lehoty určenej v koncesnej zmluve alebo do dňa zrušenia spoločného podniku bez právneho nástupcu; po zániku vecného bremena zapísaného v katastri nehnuteľností je verejná výskumná inštitúcia povinná podať návrh na výmaz vecného bremena.

(9)	Nehnuteľný koncesný majetok nie je možné
a)	použiť na zabezpečenie záväzkov spoločného podniku, koncesionára alebo tretej osoby,
b)	previesť do vlastníctva iných osôb; to neplatí ak ide o vklad do spoločného podniku.

(10)	Nehnuteľný koncesný majetok nepodlieha výkonu rozhodnutia, exekúcii, nie je súčasťou konkurznej podstaty a ani predmetom likvidácie.

(11)	Verejná výskumná inštitúcia môže vydať správcovi vkladov spoločníkov spoločného podniku vyhlásenie) len, ak je jeho súčasťou aj návrh na zápis poznámky o označení koncesného prioritného majetku do katastra nehnuteľností; inak je povinná verejná výskumná inštitúcia podať návrh na zápis poznámky o označení koncesného prioritného majetku do katastra nehnuteľností bez zbytočného odkladu po vzniku spoločného podniku.

(12)	Nehnuteľný koncesný majetok nestráca svoj charakter ani prechodom na právneho nástupcu.

(13)	Verejná výskumná inštitúcia vedie o koncesnom majetku osobitnú evidenciu, ktorá obsahuje zoznam vecí s uvedením identifikačných údajov a odkaz na účtovný zápis v účtovníctve spoločného podniku; spoločný podnik je povinný poskytnúť tieto údaje verejnej výskumnej inštitúcii.

(14)	Oprávnenie konať za spoločný podnik vo veciach prevádzky a údržby koncesného majetku prechádza na verejnú výskumnú inštitúciu vyhlásením konkurzu na spoločný podnik; verejná výskumná inštitúcia pri tom koná v mene spoločného podniku a na vlastný účet.

(15)	Koncesný majetok vložený do spoločného podniku prechádza za náhradu určenú v koncesnej zmluve, najviac za cenu určenú znaleckým posudkom, do vlastníctva verejnej výskumnej inštitúcie
a)	právoplatnosťou uznesenia súdu o vyhlásení konkurzu na spoločný podnik,
b)	právoplatnosťou rozhodnutia, ktorým odvolací súd potvrdil rozhodnutie súdu prvého stupňa o vyhlásení konkurzu na spoločný podnik alebo
c)	dňom zrušenia spoločného podniku s likvidáciou.

(16)	Odmenu znalca za vypracovanie znaleckého posudku uhrádza verejná výskumná inštitúcia.

(17)	Zápisnica o odovzdaní a prevzatí koncesného majetku je prílohou návrhu na záznam vlastníckeho práva verejnej výskumnej inštitúcie do katastra nehnuteľností. Ak ide o zrušenie spoločného podniku s likvidáciou, likvidátor spoločného podniku je povinný odovzdať a verejná výskumná inštitúcia prevziať tento majetok.

(18)	S koncesným majetkom možno nakladať len spôsobom ustanoveným podľa tohto paragrafu.

Vnútorné predpisy

§ 43

(1)	Verejná výskumná inštitúcia vydáva
a)	štatút verejnej výskumnej inštitúcie,
b)	organizačný poriadok verejnej výskumnej inštitúcie,
c)	volebný a nominačný poriadok na funkciu člena správnej rady verejnej výskumnej inštitúcie,
d)	volebný a nominačný poriadok na funkciu člena vedeckej rady verejnej výskumnej inštitúcie,
e)	pracovný poriadok verejnej výskumnej inštitúcie,
f)	pravidlá tvorby rozpočtu verejnej výskumnej inštitúcie,
g)	pravidlá hodnotenia výskumných pracovníkov verejnej výskumnej inštitúcie.

(2)	Ak sa verejná výskumná inštitúcia člení na organizačné zložky, štatút verejnej výskumnej inštitúcie obsahuje
a) pravidlá vydávania vnútorných predpisov organizačnej zložky,
b) podrobnosti o rozsahu pôsobnosti organizačných zložiek,
c) podrobnosti o orgánoch organizačnej zložky a ich pôsobnosti.

(3)	Verejná výskumná inštitúcia doručuje svoje vnútorné predpisy zriaďovateľovi bez zbytočného odkladu po ich vydaní.

§ 44

(1)	Zriaďovateľ vydáva pravidlá
a)	výberového konania na funkciu riaditeľa verejnej výskumnej inštitúcie,
b)	výberového konania na funkciu vedúceho organizačnej zložky verejnej výskumnej inštitúcie,
c)	odmeňovania riaditeľa verejnej výskumnej inštitúcie,
d)	odmeňovania členov dozornej rady verejnej výskumnej inštitúcie,
e)	odmeňovania vedúcich organizačných zložiek verejnej výskumnej inštitúcie.

(2)	Zriaďovateľ môže rozhodnúť, že predpis podľa odseku 1 sa vzťahuje na všetky verejné výskumné inštitúcie v jeho pôsobnosti.

(3)	Zriaďovateľ môže vydať vzorový vnútorný predpis verejnej výskumnej inštitúcie a určiť lehotu, v ktorej sú verejné výskumné inštitúcie v jeho pôsobnosti povinné zosúladiť svoje zodpovedajúce vnútorné predpisy s príslušným vzorovým predpisom. Ak verejná výskumná inštitúcia nesplní túto povinnosť, ustanovenia príslušného vnútorného predpisu verejnej výskumnej inštitúcie, ktoré nie sú v súlade s ustanoveniami vzorového vnútorného predpisu, strácajú účinnosť.

(4)	Vzorovými vnútornými predpismi podľa odseku 3 sú
a)	volebný a nominačný poriadok na funkciu člena správnej rady verejnej výskumnej inštitúcie,
b)	volebný a nominačný poriadok na funkciu člena vedeckej rady verejnej výskumnej inštitúcie a
c)	pravidlá tvorby rozpočtu verejnej výskumnej inštitúcie.

§ 45
Register

(1)	Register tvorí verejný zoznam, ktorý obsahuje údaje o verejných výskumných inštitúciách. Register je informačný systém verejnej správy, ktorého správcom a prevádzkovateľom je ministerstvo školstva.

(2)	Do registra sa zapisujú
a)	názov, sídlo a identifikačné číslo
1.	verejnej výskumnej inštitúcie,
2.	zriaďovateľa,
b)	názov a sídlo organizačnej zložky,
c)	predmet
1.	hlavnej činnosti verejnej výskumnej inštitúcie, 
2.	činností verejnej výskumnej inštitúcie podľa § 2 ods. 1,
3.	hlavnej činnosti organizačnej zložky, ak sa verejná výskumná inštitúcia člení na organizačné zložky,
4.	činností organizačnej zložky podľa § 2 ods. 1, ak sa verejná výskumná inštitúcia člení na organizačné zložky,
d)	zrušenie verejnej výskumnej inštitúcie, dôvod zrušenia a deň, ku ktorému sa verejná výskumná inštitúcia zrušuje,
e)	dátum vstupu do likvidácie a dátum skončenia likvidácie,
f)	dátum vyhlásenia konkurzu a ukončenie konkurzného konania,
g)	meno, priezvisko, značka správcu a adresa kancelárie fyzickej osoby, ktorá sa zapisuje do registra ako správca ustanovený v konkurznom konaní alebo reštrukturalizačnom konaní; ak je ako správca ustanovená právnická osoba, zapisuje sa jej obchodné meno, značka správcu a adresa kancelárie,
h)	dátum povolenia reštrukturalizácie a dátum ukončenia reštrukturalizačného konania,
i)	vydanie exekučného príkazu na majetok verejnej výskumnej inštitúcie a meno, priezvisko a sídlo súdneho exekútora povereného vykonaním exekúcie,
j)	právny dôvod výmazu verejnej výskumnej inštitúcie,
k)	zápis, zmena alebo výmaz zapisovaných údajov a ich dátumy,
l)	ďalšie skutočnosti, ak tak ustanoví zákon.

(3)	Do registra sa zapisujú údaje o riaditeľovi, vedúcom organizačnej zložky, poverenom riaditeľovi, zastupujúcom riaditeľovi, likvidátorovi v rozsahu
a)	meno a priezvisko,
b)	dátum narodenia,
c)	rodné číslo; u zahraničnej fyzickej osoby sa vyžaduje, ak jej bolo pridelené,
d)	adresa trvalého pobytu,
e)	označenie funkcie a údaje o začiatku a konci výkonu príslušnej funkcie; to neplatí, ak ide o likvidátora.

(4)	Údaje zapisované do registra sa sprístupňujú na webovom sídle ministerstva školstva bez obmedzenia okrem dátumu narodenia a rodného čísla. Dátum narodenia a rodné číslo sa sprístupňujú len povereným zamestnancom ministerstva školstva.

§ 46
Zbierka listín

(1)	Súčasťou registra verejných výskumných inštitúcií je aj zbierka listín.

(2)	Do zbierky listín sa ukladajú
a)	zriaďovacia listina, jej zmeny a jej úplné znenie,
b)	vnútorné predpisy verejnej výskumnej inštitúcie,
c)	výročná správa,
d)	rozhodnutie zriaďovateľa o zlúčení, splynutí alebo rozdelení verejných výskumných inštitúcií alebo zmluva zriaďovateľov o zlúčení alebo splynutí verejných výskumných inštitúcií,
e)	rozhodnutie zriaďovateľa o zrušení verejnej výskumnej inštitúcie alebo jej organizačnej zložky,
f)	správa o priebehu likvidácie a správa o použití likvidačného zostatku,
g)	rozhodnutie súdu o vyhlásení konkurzu alebo o povolení reštrukturalizácie, rozhodnutie súdu o ukončení týchto konaní, rozhodnutie súdu o zmene alebo zrušení týchto rozhodnutí a rozhodnutie súdu o zmene správcu, ktorý bol ustanovený v konkurznom konaní alebo v reštrukturalizačnom konaní,
h)	rozhodnutia súdu v exekučnom konaní,
i)	listina obsahujúca meno, priezvisko, adresu trvalého pobytu, dátum narodenia a rodné číslo fyzickej osoby, ktorou sa preukazuje ustanovenie do funkcie alebo skončenie funkcie osôb, ktoré sú
1.	riaditeľom,
2.	vedúcim organizačnej zložky,
3.	povereným riaditeľom,
4.	zastupujúcim riaditeľom,
5.	členom dozornej rady alebo
6.	likvidátorom,
j)	podpisové vzory osôb podľa písmena i),
k)	ďalšie listiny, o ktorých tak ustanoví tento zákon.

(3)	Listiny ukladané do zbierky listín sa predkladajú ministerstvu školstva do 30 dní od ich vyhotovenia.

(4)		Ministerstvo školstva založí listiny do zbierky listín bez zbytočného odkladu po ich predložení. Po uložení listín do zbierky listín ministerstvo školstva bez zbytočného odkladu zverejní oznámenie o uložení listín do zbierky listín.

§ 47
Registrácia

(1)	Ministerstvo školstva uskutočňuje registráciu na návrh.

(2)	Návrh na zápis údajov do registra, návrh na zápis zmeny zapísaných údajov a návrh na výmaz zapísaných údajov (ďalej len „návrh na zápis“) podáva navrhovateľ, ktorým je
a)	zriaďovateľ alebo
b)	verejná výskumná inštitúcia.

(3)	Návrh na zápis podáva zriaďovateľ, ak ide o
a)	vznik verejnej výskumnej inštitúcie,
b)	zlúčenie, splynutie alebo rozdelenie verejnej výskumnej inštitúcie,
c)	zmenu zriaďovacej listiny,
d)	zmenu riaditeľa, povereného riaditeľa, zastupujúceho riaditeľa alebo likvidátora,
e)	vstup verejnej výskumnej inštitúcie do likvidácie,
f)	výmaz verejnej výskumnej inštitúcie z registra.

(4)	Návrh na zápis podáva verejná výskumná inštitúcia ak nejde o návrh na zápis podľa odseku 3.

(5)	Návrh na zápis obsahuje označenie navrhovateľa, adresáta návrhu na zápis a zoznam príloh návrhu na zápis. Z obsahu návrhu na zápis musí byť zrejmé aký údaj alebo skutočnosť majú byť do registra zapísané.  

(6)	Navrhovateľ je povinný k návrhu na zápis priložiť listiny preukazujúce skutočnosti, ktoré majú byť do registra zapísané. Ak zapisované skutočnosti nemožno preukázať inak, môže ich navrhovateľ preukázať čestným vyhlásením. Tieto listiny tvoria súčasť návrhu na zápis.

(7)	Ak sú listiny podľa odseku 6 zároveň listinami, ktoré sa zakladajú do zbierky listín, predkladajú sa v dvoch vyhotoveniach spolu s návrhom na zápis. Ak je k návrhu na zápis priložená listina v jednom vyhotovení, považuje sa za prílohu návrhu na zápis a neuloží sa do zbierky listín.    

(8)	Návrh na zápis je navrhovateľ povinný podať ministerstvu školstva v lehote do 30 dní odo dňa prijatia príslušného rozhodnutia zriaďovateľa alebo verejnej výskumnej inštitúcie alebo od vzniku skutočnosti, ktorá odôvodňuje podanie návrhu do registra. 

(9)	Ministerstvo školstva pred zápisom údajov do registra, zápisom zmeny zapísaných údajov a výmazom zapísaných údajov (ďalej len „zápis“) z predložených listín preverí, či
a)	návrh na zápis podala oprávnená osoba,
b)	je z návrhu zrejmé čoho sa navrhovateľ domáha,
c)	návrh obsahuje všetky prílohy a
d)	obsah príloh nie je v rozpore s ustanoveniami tohto zákona.

(10)	Ak sú splnené podmienky podľa odseku 9, ministerstvo školstva vykoná zápis v lehote do 30 dní od doručenia návrhu na zápis. Ak návrh na zápis obsahuje deň, ku ktorému má byť navrhovaný údaj zapísaný, ministerstvo školstva zapíše údaj k tomuto dňu. Ak ministerstvo školstva vykonáva zápis neskôr, alebo ak návrh na zápis neobsahuje deň, ku ktorému má byť navrhovaný údaj zapísaný, ministerstvo školstva zapíše navrhovaný údaj ku dňu nasledujúcemu po dni vykonania zápisu.

(11)	O vykonaní zápisu navrhovaných údajov vydá ministerstvo školstva potvrdenie, ktoré bez zbytočného odkladu odošle alebo vydá navrhovateľovi. V potvrdení sa uvedie obsah vykonaného zápisu. Po zápise navrhovaných údajov vydá ministerstvo školstva výpis z registra, ktorý bez zbytočného odkladu odošle alebo vydá navrhovateľovi.

(12)	Ak návrh na zápis nespĺňa podmienky podľa tohto zákona, ministerstvo školstva zápis nevykoná a konanie preruší. V rozhodnutí o prerušení konania ministerstvo školstva určí navrhovateľovi lehotu, najmenej 30 dní, na odstránenie nedostatkov. Rozhodnutie o prerušení konania zároveň obsahuje opísanie nedostatkov návrhu alebo jeho príloh. Ak navrhovateľ v určenej lehote neodstráni nedostatky návrhu na zápis do registra alebo jeho príloh podľa rozhodnutia ministerstva školstva o prerušení konania, ministerstvo školstva konanie zastaví.

(13)	Ak ministerstvo školstva zistí nesúlad medzi skutočným stavom a stavom zapísaným v registri, vyzve právnickú osobu oprávnenú podať návrh na zápis príslušných údajov na zosúladenie skutočného stavu so stavom zapísaným v registri.

§ 48
Správne delikty

(1)	Správneho deliktu sa dopustí zriaďovateľ alebo verejná výskumná inštitúcia, ak nesplní povinnosť 
a)	predložiť ministerstvu školstva listiny na založenie do zbierky listín registra v lehote podľa § 46 ods. 3,
b)	podať návrh na zápis v lehote podľa § 47 ods. 8, ak ide o zmenu zapisovaných údajov,
c)	zverejniť na svojom webovom sídle dokumenty podľa § 2 ods. 3 písm. d),
d)	dodržať lehotu podľa § 2 ods. 3 písm. d) tretieho bodu,
e)	podať návrh na zápis, ak ide o zosúladenie skutočného stavu a stavu zapísaného v registri a ministerstvo školstva na zápis písomne vyzvalo,
f)	uložiť výročnú správu do verejnej časti registra účtovných závierok v lehote podľa § 33 ods. 2 písm. b).

(2)	Za správny delikt podľa odseku 1 ministerstvo školstva uloží pokutu do 10 000 eur. Ak povinnosť nebola splnená v určenej lehote alebo v požadovanom rozsahu, možno uložiť pokutu aj opakovane, a to až do odstránenia nezákonného stavu. Pokutu možno uložiť opakovane najskôr po nadobudnutí právoplatnosti rozhodnutia o uložení pokuty.

(3)	Ministerstvo školstva uloží pokutu do 1 000 eur tomu, kto vo svojom názve alebo obchodnom mene používa označenie „verejná výskumná inštitúcia“ alebo skratku „v. v. i.“ a nie je verejnou výskumnou inštitúciou aj opakovane, a to až do odstránenia nezákonného stavu. Pokutu možno uložiť opakovane najskôr po nadobudnutí právoplatnosti rozhodnutia o uložení pokuty.

(4)	Pri určení výšky pokuty ministerstvo školstva prihliadne na závažnosť porušenia povinností, na dĺžku trvania protiprávneho stavu, na nápravu zisteného porušenia a na dĺžku trvania odstránenia jeho následkov. 

(5)	Ministerstvo školstva môže uloženú pokutu znížiť alebo odpustiť, ak došlo k bezodkladnej náprave.

(6)	Pokutu podľa odseku 2 možno uložiť do jedného roka odo dňa, keď ministerstvo školstva zistilo porušenie príslušnej povinnosti, najneskôr do troch rokov odo dňa jej porušenia. Pokutu podľa odseku 3 možno uložiť do jedného roka odo dňa, kedy ministerstvo školstva zistilo, že fyzická osoba alebo právnická osoba používa vo svojom názve alebo obchodnom mene príslušné označenie alebo skratku, najneskôr do troch rokov odo dňa, kedy fyzická osoba alebo právnická osoba začala také označenie alebo skratku používať.

(7)	Pokuta je splatná do 30 dní odo dňa právoplatnosti rozhodnutia o uložení pokuty.

(8)	Pokuty sú príjmom štátneho rozpočtu.

§ 49
Spoločné ustanovenia

(1)	Na konanie podľa tohto zákona sa nevzťahuje všeobecný predpis o správnom konaní okrem konania podľa § 48.

(2)	Záväzkové právne vzťahy verejnej výskumnej inštitúcie okrem pracovnoprávnych vzťahov sa spravujú ustanoveniami Obchodného zákonníka.

(3)	Právny úkon týkajúci sa nakladania s majetkom, ktorý nebol urobený v súlade s obmedzeniami a postupom, ktoré vyžaduje tento zákon, je neplatný.

(4)	Listiny, ktoré majú byť podkladmi na vykonanie zápisu do katastra nehnuteľností, musia mať náležitosti podľa osobitného predpisu.) Na účely vykonania zápisu do katastra nehnuteľností sa predkladá najmä písomný súhlas podľa § 41 a  znalecký posudok, ktorým bola stanovená hodnota nehnuteľnej veci, ak sa vyžaduje podľa § 41 ods. 6.

§ 50
Transformácia rozpočtových organizácií a príspevkových organizácií na verejné výskumné inštitúcie

(1)	Transformáciou rozpočtovej organizácie alebo príspevkovej organizácie na verejnú výskumnú inštitúciu (ďalej len „transformácia“) je proces, v ktorom sa na základe rozhodnutia ústredného orgánu štátnej správy a so súhlasom vlády s transformačným projektom stáva rozpočtová organizácia alebo príspevková organizácia, ktorá uskutočňuje výskum, verejnou výskumnou inštitúciou, ktorej zriaďovateľom je ústredný orgán štátnej správy, ktorý zriadil príslušnú rozpočtovú organizáciu alebo príspevkovú organizácia.

(2)	Transformácia sa začína dňom vydania rozhodnutia ústredného orgánu štátnej správy, ktoré obsahuje
a)	základné identifikačné údaje rozpočtovej organizácie alebo príspevkovej organizácie, 
b)	označenie majetku vo vlastníctve Slovenskej republiky v správe rozpočtovej organizácie alebo príspevkovej organizácie, ktorý prechádza na transformovanú verejnú výskumnú inštitúciu,
c)	dátum zmeny právnej formy,
d)	zriaďovaciu listinu transformovanej verejnej výskumnej inštitúcie, ktorá obsahuje
1.	názov, sídlo a identifikačné číslo zriaďovateľa,
2.	názov, sídlo a identifikačné číslo transformovanej verejnej výskumnej inštitúcie,
3.	predmet hlavnej činnosti a zodpovedajúci druh výskumu,
4.	názvy organizačných zložiek,
5.	orgány verejnej výskumnej inštitúcie a počet členov kolektívnych orgánov,
6.	náležitosti podľa osobitného predpisu,30)
e)	štatút verejnej výskumnej inštitúcie.

(3)	Transformácia končí zmenou právnej formy, ktorá nastáva od 1. januára kalendárneho roku nasledujúceho po kalendárnom roku, v ktorom bol udelený súhlas vlády s transformačným projektom. 

(4)	Ústredný orgán štátnej správy v spolupráci s príslušnou rozpočtovou organizáciou alebo príspevkovou organizáciou vypracuje transformačný projekt, ktorý obsahuje
a)	rozhodnutie podľa odseku 2, 
b)	účtovnú závierku rozpočtovej organizácie alebo príspevkovej organizácie, 
c)	charakteristiku doterajšej činnosti rozpočtovej organizácie alebo príspevkovej organizácie, 
d)	informáciu o počte a kvalifikačnej štruktúre zamestnancov rozpočtovej organizácie alebo príspevkovej organizácie a
e)	návrh predpokladaného celkového hospodárenia transformovanej verejnej výskumnej inštitúcie.

(5)	Ak vláda s transformačným projektom súhlasí, Ministerstvo školstva zapíše transformovanú verejnú výskumnú inštitúciu do registra ku dňu skončenia transformácie a založí do zbierky listín príslušné listiny.

(6)	Na transformovanú verejnú výskumnú inštitúciu odo dňa skončenia transformácie
a)	prechádza majetok, ktorý je k 31. decembru vo vlastníctve Slovenskej republiky v správe príslušnej rozpočtovej organizácie alebo príspevkovej organizácie určený v rozhodnutí podľa odseku 2, vrátane práv nadobúdateľa zmluvnej licencie alebo nútenej licencie,
b)	prechádzajú práva a povinnosti rozpočtovej organizácie alebo príspevkovej organizácie vyplývajúce z pracovnoprávnych vzťahov a z iných právnych vzťahov zamestnancov,
c)	prechádzajú práva a povinnosti z iných právnych vzťahov rozpočtovej organizácie alebo príspevkovej organizácie a
d)	prechádzajú peňažné prostriedky, s ktorými k 31. decembru hospodári rozpočtová organizácia alebo príspevková organizácia v rozsahu podľa osobitného predpisu.)

(7)	Majetok, ktorý je k 31. decembru vo vlastníctve Slovenskej republiky v správe príslušnej rozpočtovej organizácie alebo príspevkovej organizácie a nie je uvedený v rozhodnutí podľa odseku 2, prechádza odo dňa skončenia transformácie do správy ústredného orgánu štátnej správy, ktorý túto rozpočtovú organizáciu alebo príspevkovú organizáciu zriadil.

(8)	O majetku, právach a povinnostiach vyplývajúcich z pracovnoprávnych vzťahov a z iných právnych vzťahov zamestnancov, právach a povinnostiach vyplývajúcich z iných právnych vzťahov a o peňažných prostriedkoch, ktoré prechádzajú na transformovanú verejnú výskumnú inštitúciu, sa do jedného mesiaca odo dňa skončenia transformácie  vyhotoví protokol medzi ústredným orgánom štátnej správy a transformovanou verejnou výskumnou inštitúciou. Súčasťou protokolu sú aj listiny preukazujúce existenciu, obsah a rozsah majetku, práv a povinností vyplývajúcich z pracovnoprávnych vzťahov a z iných právnych vzťahov zamestnancov, práv a povinností vyplývajúcich z iných právnych vzťahov a peňažných prostriedkov.

(9)	Návrh na záznam vlastníckeho práva transformovanej verejnej výskumnej inštitúcie do katastra nehnuteľností podá zriaďovateľ do troch mesiacov odo dňa skončenia transformácie; návrh na tento záznam je oprávnené podať iba zriaďovateľ. Podkladom pre vykonanie takého záznamu je rozhodnutie podľa odseku 2 a uznesenie vlády, ktorým bol vyslovený súhlas s transformačným projektom.

(10)	Na účely nadobudnutia alebo zachovania práv duševného vlastníctva sa v prospech transformovanej verejnej výskumnej inštitúcie zohľadňuje aj činnosť uskutočnená príslušnou rozpočtovou organizáciou alebo príspevkovou organizáciou, pred ich nadobudnutím transformovanou verejnou výskumnou inštitúciou.

(11)	Ak sa na účinnosť prechodu práva duševného vlastníctva voči tretím osobám vyžaduje zápis do evidencie podľa osobitného predpisu,17) transformovaná verejná výskumná inštitúcia je povinná podať návrh na zápis do tejto evidencie bez zbytočného odkladu.

(12)	Osoba, ktorá ku dňu predchádzajúcemu dňu skončenia transformácie vykonáva funkciu riaditeľa príslušnej rozpočtovej organizácie alebo príspevkovej organizácie sa odo dňa skončenia transformácie stáva riaditeľom transformovanej verejnej výskumnej inštitúcie.

(13)	Organizačné zložky príslušnej rozpočtovej organizácie alebo príspevkovej organizácie sa odo dňa skončenia transformácie stávajú organizačnými zložkami transformovanej verejnej výskumnej inštitúcie. Osoby, ktoré ku dňu predchádzajúcemu dňu skončenia transformácie vykonávajú funkcie vedúcich organizačných zložiek rozpočtovej organizácie alebo príspevkovej organizácie sa odo dňa skončenia transformácie stávajú vedúcimi príslušných organizačných zložiek transformovanej verejnej výskumnej inštitúcie.

(14)	Osoby podľa odsekov 12 a 13 vykonávajú príslušnú funkciu po skončení transformácie do konca funkčného obdobia, ktoré im začalo plynúť pred skončením transformácie.

Čl. II

Zákon č. 133/2002 Z. z. o Slovenskej akadémii vied v znení zákona č. 40/2011 Z. z. sa mení a dopĺňa takto:
1.	Poznámka pod čiarou k odkazu 1 znie:
„1) § 21 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.“.

2.	V § 2 sa slová „rozpočtové organizácie alebo príspevkové organizácie“ nahrádzajú slovami „verejné výskumné inštitúcie“.

3.	Poznámka pod čiarou k odkazu 2 znie:
„2) Zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

4.	Poznámka pod čiarou k odkazu 4 znie:
„4) Zákon č. 283/2002 Z. z. o cestovných náhradách v znení neskorších predpisov.“.

5.	V § 4 odsek 1 znie:
„(1) Činnosť akadémie je zameraná na základný výskum vo vybraných odboroch prírodných vied, technických vied, lekárskych vied, pôdohospodárskych vied, spoločenských vied a humanitných vied. Akadémia sa zúčastňuje aj na aplikovanom výskume, vývoji a inováciách.“.

6.	Poznámka pod čiarou k odkazu 8 znie:
„8) § 9 zákona č. 523/2004 Z. z. v znení zákona č. 287/2012.“.

7.	Poznámka pod čiarou k odkazu 9 znie:
„9) Zákon č. 523/2004 Z. z. v znení neskorších predpisov.“.

8.	§ 6 vrátane nadpisu znie:

„§ 6
Akademická obec

(1)	Akadémia vytvára akademické obce
a)	akadémie a
b)	organizácií.

(2)	Akademickú obec akadémie tvoria
a)	zamestnanci všetkých organizácií, ktorí
1.	majú vysokoškolské vzdelanie najmenej druhého stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej druhého stupňa,
2.	vykonávajú výskumno-pedagogickú činnosť alebo výskumnú a vývojovú činnosť a
3.	sú v pracovnom pomere s organizáciou v rozsahu najmenej polovice ustanoveného týždenného pracovného času a
b)	študenti študijných programov tretieho stupňa, na uskutočňovaní ktorých sa podieľajú organizácie.

(3)	Akademickú obec organizácie tvoria
a)	zamestnanci príslušnej organizácie, ktorí
1.	majú vysokoškolské vzdelanie najmenej druhého stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej druhého stupňa,
2.	vykonávajú výskumno-pedagogickú činnosť alebo výskumnú a vývojovú činnosť a
3.	sú v pracovnom pomere s organizáciou v rozsahu najmenej polovice ustanoveného týždenného pracovného času a
b)	študenti študijných programov tretieho stupňa, na uskutočňovaní ktorých sa podieľa príslušná organizácia.“.

9.	V § 8 odsek 2 znie
„(2) Snem akadémie tvoria členovia volení akademickými obcami organizácií z akademickej obce akadémie spôsobom určeným v štatúte akadémie.“.

10.	V § 8 ods. 6 sa slová „vedeckej organizácie (§ 15 ods. 3 písm. a) v doplňujúcich voľbách (odsek 2)“ nahrádzajú slovami „organizácie v doplňujúcich voľbách uskutočnených podľa odseku 2“.

11.	Poznámka pod čiarou k odkazu 10 znie:
„10) Zákon č. 552/2003 Z. z. o výkone práce vo verejnom záujme v znení neskorších predpisov, zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov.“.

12.	V § 8 ods. 7 písm. i) sa za slovo „obce“ vkladá slovo „akadémie“.

13.	V § 8 ods. 7 písm. k) sa vypúšťajú slová „(§ 9 ods. 5)“.

14.	V § 8 ods. 7 písm. l) sa za slovo „školstva“ vkladá čiarka a slová „vedy, výskumu a športu“.

15.	V § 8 ods. 7 písmená m) a n) znejú:
„m) schvaľuje pravidlá výberového konania na obsadzovanie miest riaditeľov organizácií a vedúcich organizačných zložiek organizácií a
n) schvaľuje návrh predsedníctva akadémie na zriadenie, splynutie, zlúčenie, rozdelenie organizácie alebo jej zrušenie s likvidáciou.“.

16.	V § 8 odsek 8 znie:
„(8) Predseda snemu akadémie na základe výsledkov volieb v sneme akadémie do predsedníctva akadémie a do vedeckej rady akadémie vymenúva a na základe uznesenia snemu akadémie odvoláva členov predsedníctva akadémie a členov vedeckej rady akadémie.“.

17.	V § 9 sa vypúšťa odsek 4. Poznámka pod čiarou k odkazu 11 sa vypúšťa.

Doterajšie odseky 5 až 8 sa označujú ako odseky 4 až 7.

18.	V § 9 ods. 4 sa slová „pracovísk výskumu a vývoja mimo akadémie“ nahrádzajú slovami „ďalších právnických osôb uskutočňujúcich výskum a vývoj“.

19.	V § 9 ods. 7 sa vypúšťa písmeno f).

Doterajšie písmeno g) sa označuje ako písmeno f).

20.	V § 9 ods. 7 písm. f) sa vypúšťa slovo „vedeckých“.

21.	V § 10 ods. 2 sa slová „akadémie, vedecký sekretár akadémie a“ nahrádzajú slovami „akadémie a“ a na konci sa pripája táto veta: „Funkcia člena predsedníctva akadémie je nezlučiteľná s funkciou riaditeľa organizácie, vedúceho organizačnej zložky organizácie a predsedu správnej rady organizácie.“.

22.	V § 10 ods. 4 sa na konci pripája táto veta: „Tá istá osoba môže vykonávať funkciu člena predsedníctva akadémie najviac dve po sebe nasledujúce funkčné obdobia.“.

23.	V § 10 ods. 5 písm. c) sa vypúšťajú slová „a vedeckého sekretára akadémie“.

24.	V § 10 ods. 5 písm. e) prvom bode sa na konci pripájajú tieto slová: „a jeho zmeny,“.

25.	V § 10 ods. 5 písm. e) štvrtom bode sa vypúšťa slovo „akadémie“.

26.	V § 10 ods. 5 sa písmeno e) dopĺňa šiestym a siedmym bodom, ktoré znejú:
„6. návrh na zriadenie, zlúčenie, splynutie, rozdelenie a zrušenie organizácie a organizačnej zložky organizácie,
7. návrh pravidiel výberového konania na obsadzovanie miest riaditeľov organizácií a vedúcich organizačných zložiek organizácií,“.

27.	V § 10 ods. 5 sa vypúšťa písmeno f).

Doterajšie písmená g) až i) sa označujú ako písmená f) až h).

28.	V § 10 ods. 5 písm. f) sa slová „riaditeľov (vedúcich) organizácií“ nahrádzajú slovami „riaditeľov organizácií, vedúcich organizačných zložiek organizácií“.

29.	V § 10 ods. 5 písm. h) znie:
„h) rozhoduje o všetkých veciach a právnych úkonoch, ktoré podľa osobitného predpisu2) uskutočňuje akadémia ako zriaďovateľ organizácií, ak o nich nerozhoduje iný orgán akadémie.“.

Poznámka pod čiarou k odkazu 12 sa vypúšťa.

30.	§ 11 sa vypúšťa.

31.	V § 12 ods. 4 sa na konci pripájajú tieto vety: „Tá istá osoba môže vykonávať funkciu predsedu akadémie najviac dve po sebe nasledujúce funkčné obdobia. Ak predsedovi akadémie zanikne jeho funkcia pred uplynutím funkčného obdobia, funkčné obdobie nasledujúceho predsedu akadémie končí dňom, keď by malo uplynúť funkčné obdobie predchádzajúceho predsedu akadémie.“.

32.	V § 12 ods. 6 sa na konci pripájajú tieto slová: „a vedúcich organizačných zložiek organizácií.“.

33.	V § 12 odsek 7 znie:
„(7) Predseda akadémie na návrh predsedníctva akadémie vymenúva a odvoláva
a) podpredsedov akadémie, 
b) riaditeľov organizácií a
c) vedúcich organizačných zložiek organizácií.“.

34.	V § 12 odsek 9 znie:
„(9) Predseda akadémie bez zbytočného odkladu po vymenovaní do funkcie poverí podpredsedu akadémie výkonom práv a povinností predsedu akadémie v celom rozsahu pre prípad
a) neprítomnosti predsedu akadémie alebo
b) ak funkcia predsedu akadémie nie je obsadená.“.

35.	V § 12 sa vypúšťa odsek 11.

Doterajšie odseky 12 až 16 sa označujú ako odseky 11 až 15.

36.	V § 12 sa za odsek 11 vkladá nový odsek 12, ktorý znie:
„(12) Zmluvu o poskytnutí prostriedkov inštitucionálnej formy podpory výskumu a vývoja organizácii13a) uzatvára predseda akadémie na základe návrhu predsedníctva akadémie na rozdelenie rozpočtu akadémie, ktorý vychádza zo zásad rozdelenia rozpočtu schválených snemom akadémie a z výsledkov pravidelného hodnotenia organizácií.“.

Doterajšie odseky 12 až 15 sa označujú ako odseky 13 až 16.

Poznámka pod čiarou k odkazu 13a znie:
„13a) § 31 ods. 1 a 2 zákona č. .../2015 Z. z.“.

37.	§ 12 sa dopĺňa odsekom 17, ktorý znie:
„(17) Predseda akadémie môže na návrh vedeckej rady organizácie udeliť za významné prínosy v oblasti vedy a výskumu vedeckému pracovníkovi staršiemu ako je vek odchodu do starobného dôchodku, ktorý skončil pracovný pomer s organizáciou a ktorý naďalej aktívne vedecky pôsobí, čestný titul „emeritný vedecký pracovník“. Akadémia a organizácie umožnia emeritným vedeckým pracovníkom zúčastňovať sa výskume a na ich iných činnostiach.“.

38.	Poznámka pod čiarou k odkazu 14 znie:
„14) Zákon č. 523/2004 Z. z. v znení neskorších predpisov.“.

39.	V poznámke pod čiarou k odkazu 16 sa citácia „zákon Národnej rady Slovenskej republiky č. 303/1995 Z. z. v znení neskorších predpisov“ nahrádza citáciou „zákon č. 523/2004 Z. z. v znení neskorších predpisov“.

40.	§ 14 vrátane nadpisu znie:
„§14
Štatút akadémie

(1) Štatút akadémie ako základný dokument akadémie upravuje podrobnosti o
a) úlohách a činnostiach akadémie,
b) vnútornej organizačnej štruktúre akadémie,
c) postavení a činnosti orgánov akadémie,
d) počte členov orgánov akadémie a pravidlách ich odmeňovania podľa osobitných predpisov,10)
e) spôsobe vytvárania orgánov akadémie, vzniku a zániku členstva v nich,
f) spôsobe rokovania a uznášania sa orgánov akadémie,
g) pravidlách vydávania ďalších vnútorných predpisov akadémie a
h) ďalších skutočnostiach podľa tohto zákona.

(2) Štatút akadémie a jeho zmeny schvaľuje snem akadémie dvojtretinovou väčšinou všetkých členov snemu akadémie.“.

41.	Tretia časť sa vypúšťa.

Doterajšia štvrtá časť sa označuje ako tretia časť.
Poznámky pod čiarou k odkazom 17 až 22 sa vypúšťajú.

42.	Za § 21 sa vkladá § 21a, ktorý vrátane nadpisu znie

„§ 21a
Transformácia organizácií Slovenskej akadémie vied na verejné výskumné inštitúcie

(1)	Všetky organizácie Slovenskej akadémie vied zriadené Slovenskou akadémiou vied podľa predpisu účinného do 31. decembra 2015 existujúce k 31. decembru 2015 sa od 1. januára 2016 stávajú verejnými výskumnými inštitúciami zriadenými podľa osobitného predpisu.2) Ich zriaďovateľom je Slovenská akadémia vied.

(2)	Slovenská akadémia vied predloží Ministerstvu školstva, vedy, výskumu a športu Slovenskej republiky (ďalej len „ministerstvo“)
a)	zriaďovaciu listinu verejnej výskumnej inštitúcie podľa odseku 1 obsahujúcu údaje podľa osobitného predpisu,17a) identifikačné číslo verejnej výskumnej inštitúcie a označenie tých častí majetku verejnej výskumnej inštitúcie, ktoré budú využívať jej organizačné zložky osobitne pre každú organizačnú zložku,
b)	údaje zapisované do registra verejných výskumných inštitúcií (ďalej len „register“) a listiny zakladané do zbierky listín podľa osobitného predpisu;2) ak ide o vnútorné predpisy, Slovenská akadémie vied ich založí do zbierky listín do 31. marca 2016.

(3)	Ministerstvo zapíše verejné výskumné inštitúcie podľa odseku 1 do registra od 1. januára 2016. Splnenie povinnosti podľa odseku 2 ministerstvo vyznačí v registri a o jej splnení vydá verejnej výskumnej inštitúcii podľa odseku 1 potvrdenie. Ak Slovenská akadémia vied nesplní povinnosť podľa odseku 2 do 15. októbra 2015, ministerstvo ju vyzve na doplnenie údajov alebo listín v lehote najmenej 15 dní odo dňa doručenia výzvy.

(4)	Po splnení povinnosti podľa odseku 2 na verejnú výskumnú inštitúciu podľa odseku 1 od 1. januára 2016
a)	prechádza majetok, ktorý je k 31. decembru 2015 vo vlastníctve Slovenskej republiky v správe príslušnej organizácie Slovenskej akadémie vied, vrátane práv nadobúdateľa zmluvnej licencie alebo nútenej licencie,
b)	prechádzajú práva a povinnosti zaväzujúce príslušnú organizáciu Slovenskej akadémie vied z pracovnoprávnych vzťahov a z iných právnych vzťahov zamestnancov k 31. decembru 2015,
c)	prechádzajú práva a povinnosti zaväzujúce príslušnú organizáciu Slovenskej akadémie vied z iných právnych vzťahov k 31. decembru 2015 vrátane oprávnení, ktoré vznikli podľa osobitných predpisov17b) a
d)	prechádzajú peňažné prostriedky, s ktorými k 31. decembru 2015 hospodári príslušná organizácia Slovenskej akadémie vied v rozsahu podľa osobitného predpisu.17c)

(5)	Peňažné prostriedky v rezervnom fonde a sociálnom fonde organizácie Slovenskej akadémie vied od 1. januára 2016 prechádzajú do príslušného fondu verejnej výskumnej inštitúcie podľa odseku 1.

(6)	Od 1. januára 2021 prechádza na verejnú výskumnú inštitúciu podľa odseku 1 určenú Slovenskou akadémiou vied majetok, ktorý je k 31. decembru 2020 vo vlastníctve Slovenskej republiky v správe Slovenskej akadémie vied a bol pred 1. januárom 2016 nadobudnutý z finančných prostriedkov poskytnutých na základe zmluvy o poskytnutí nenávratného finančného príspevku z fondov Európskeho spoločenstva podľa osobitného predpisu,17d) vrátane práv nadobúdateľa zmluvnej licencie alebo nútenej licencie.

(7)	O majetku, právach a povinnostiach vyplývajúcich z pracovnoprávnych vzťahov a z iných právnych vzťahov zamestnancov,  právach a povinnostiach vyplývajúcich z iných právnych vzťahov a o peňažných prostriedkoch, osobitne o peňažných prostriedkoch podľa odseku 5, ktoré od 1. januára 2016 prechádzajú na verejné výskumné inštitúcie podľa odseku 1, sa do 31. januára 2016 vyhotoví protokol medzi Slovenskou akadémiou vied a príslušnou verejnou výskumnou inštitúciou, obsahujúci náležitosti podľa osobitného predpisu;17e) ak ide o majetok podľa odseku 6, protokol sa vyhotoví do 31. januára 2021. Súčasťou protokolu sú aj listiny preukazujúce existenciu, obsah a rozsah majetku, práv a povinností vyplývajúcich z pracovnoprávnych vzťahov a z iných právnych vzťahov zamestnancov, práv a povinností vyplývajúcich z iných právnych vzťahov a peňažných prostriedkov.

(8)	Návrh na záznam vlastníckeho práva verejnej výskumnej inštitúcie podľa odseku 1 do katastra nehnuteľností podá Slovenská akadémia vied do 31. marca 2016, alebo ak ide o majetok podľa odseku 6, návrh podá do 31. marca 2021; tento návrh je oprávnená podať iba Slovenská akadémia vied. Podkladom pre vykonanie záznamu v katastri nehnuteľností je protokol podľa odseku 7, a ak ide o majetok podľa odseku 4, podkladom je aj zriaďovacia listina verejnej výskumnej inštitúcie podľa odseku 1.

(9)	Na účely nadobudnutia alebo zachovania práv duševného vlastníctva sa v prospech verejnej výskumnej inštitúcie podľa odseku 1 zohľadňuje aj činnosť uskutočnená predchádzajúcim nositeľom týchto práv pred ich nadobudnutím verejnou výskumnou inštitúciou podľa odseku 1.

(10)	Ak sa na účinnosť prechodu práva duševného vlastníctva voči tretím osobám vyžaduje zápis do evidencie podľa osobitného predpisu,17f) verejná výskumná inštitúcia podľa odseku 1 je povinná podať návrh na zápis do tejto evidencie bez zbytočného odkladu.

(11)	Ak sa organizácie Slovenskej akadémie vied zlúčia alebo splynú do 31. decembra 2015 a k 1. januáru 2016 sa zriaďuje vo verejnej výskumnej inštitúcii podľa odseku 1 organizačná zložka s rovnakým označením alebo s rovnakým predmetom činnosti ako príslušná organizácia Slovenskej akadémie vied, osoba, ktorá do zlúčenia alebo do splynutia týchto organizácií vykonáva funkciu riaditeľa organizácie Slovenskej akadémie vied sa od 1. januára 2016 stáva vedúcim organizačnej zložky verejnej výskumnej inštitúcie podľa odseku 1.

(12)	Ak sa organizácie Slovenskej akadémie vied zlúčia alebo splynú do 31. decembra 2015, k 1. januáru 2016 sa zriaďuje vo verejnej výskumnej inštitúcii podľa odseku 1 organizačná zložka s rovnakým označením alebo s rovnakým predmetom činnosti ako príslušná organizácia Slovenskej akadémie vied a štatút verejnej výskumnej inštitúcie podľa odseku 1 upravuje orgány organizačnej zložky s rovnakým označením alebo s rovnakou funkciou, orgány príslušnej organizácie Slovenskej akadémie vied sa od 1. januára 2016 stávajú orgánmi organizačnej zložky verejnej výskumnej inštitúcie podľa odseku 1.

(13)	Ak nejde o prípad podľa odseku 11
a)	osoba, ktorá k 31. decembru 2015 vykonáva funkciu riaditeľa príslušnej organizácie Slovenskej akadémie vied sa od 1. januára 2016 stáva riaditeľom verejnej výskumnej inštitúcie podľa odseku 1 a
b)	kolektívne orgány príslušnej organizácie Slovenskej akadémie vied sa od 1. januára 2016 stávajú kolektívnymi orgánmi verejnej výskumnej inštitúcie podľa odseku 1.

(14)	Ak nejde o prípad podľa odseku 11, organizácia Slovenskej akadémie vied sa člení na organizačné zložky a k 1. januáru 2016 sa zriaďuje vo verejnej výskumnej inštitúcii podľa odseku 1 organizačná zložka s rovnakým označením alebo s rovnakým predmetom činnosti ako príslušná organizačná zložka
a)	osoba, ktorá vykonáva funkciu vedúceho organizačnej zložky organizácie Slovenskej akadémie vied sa od 1. januára 2016 stáva vedúcim organizačnej zložky verejnej výskumnej inštitúcie podľa odseku 1 a
b)	kolektívne orgány organizačnej zložky organizácie Slovenskej akadémie vied sa stávajú kolektívnymi orgánmi organizačnej zložky verejnej výskumnej inštitúcie podľa odseku 1.

(15)	Funkčné obdobie osôb a členov orgánov podľa odsekov 10 až 14 podľa predpisov účinných do 31. decembra 2015 sa dokončí podľa právnych predpisov účinných do 31. decembra 2015.“.

Poznámky pod čiarou k odkazom 17a až 17f znejú:
„17a) § 4 ods. 2 písm. a) až f) a h) zákona č. .../2015 Z. z.
17b) Napríklad § 13 zákona č. 151/2002 Z. z. o používaní genetických technológií a geneticky modifikovaných organizmov v znení zákona č. 100/2008 Z. z., § 5 ods. 3 zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení zákona č. 21/2007 Z. z., § 26a zákona č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení zákona č. 233/2008 Z. z.
17c) Zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov, § 8 ods. 4 a 5 a § 26 ods. 3 zákona č. 523/2004 Z. z. v znení neskorších predpisov.
17d) § 15 ods. 1 zákona č. 528/2008 Z. z. o pomoci a podpore poskytovanej z fondov Európskeho spoločenstva.
17e) § 42 ods. 2 zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov.
17f) Napríklad § 12 zákona č. 146/2000 Z. z. o ochrane topografií polovodičových výrobkov, § 22 zákona č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon), § 12 a 21 zákona č. 517/2007 Z. z. o úžitkových vzoroch a o zmene a doplnení niektorých zákonov, § 18 zákona č. 506/2009 Z. z. o ochranných známkach v znení neskorších predpisov.“.

Čl. III

Zákon č. 291/2002 Z. z. o Štátnej pokladnici a o zmene a doplnení niektorých zákonov v znení zákona č. 386/2002 Z. z., zákona č. 428/2003 Z. z., zákona č. 523/2004 Z. z., zákona č. 581/2004 Z. z., zákona č. 747/2004 Z. z., zákona č. 68/2005 Z. z., zákona č. 659/2005 Z. z., zákona č. 238/2006 Z. z., zákona č. 198/2007 Z. z., zákona č. 659/2007 Z. z., zákona č. 70/2008 Z. z., zákona č. 465/2008 Z. z., zákona č. 492/2009 Z. z., zákona č. 381/2010 Z. z., nálezu Ústavného súdu Slovenskej republiky č. 217/2012 Z. z. a zákona č. 132/2013 Z. z. sa dopĺňa takto:  

V § 2a sa odsek 1 dopĺňa písmenom n), ktoré znie:
„n) verejná výskumná inštitúcia.9b)“.

Poznámka pod čiarou k odkazu 9b znie:
„9b) Zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

Čl. IV

Zákon č. 552/2003 Z. z. o výkone práce vo verejnom záujme v znení zákona č. 365/2004 Z. z., zákona č. 369/2004 Z. z., zákona č. 330/2007 Z. z., zákona č. 490/2008 Z. z., zákona č. 151/2010 Z. z., zákona č. 257/2011 Z. z., zákona č. 361/2012 Z. z. a zákona č. 103/2014 Z. z. sa dopĺňa takto: 

1.	V § 1 ods. 2 písm. b) sa za slová „štátnym orgánom,“ vkladajú slová „Slovenskou akadémiou vied,“.

2.	Poznámka pod čiarou k odkazu 1 znie:
„1) Napríklad zákon Slovenskej národnej rady č. 369/1990 Zb. o obecnom zriadení v znení neskorších predpisov, zákon č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov, zákon Národnej rady Slovenskej republiky č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

Čl. V

Zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene	a doplnení niektorých zákonov v znení zákona č. 369/2004 Z. z., zákona č. 413/2004 Z. z., zákona č. 81/2005 Z. z., zákona č. 131/2005 Z. z., zákona č. 204/2005 Z. z., zákona č. 628/2005 Z. z., zákona č. 231/2006 Z. z., zákona č. 316/2006 Z. z., zákona č. 348/2007 Z. z., zákona č. 519/2007 Z. z., zákona č. 245/2008 Z. z., zákona č. 385/2008 Z. z., zákona č. 474/2008 Z. z., zákona č. 317/2009 Z. z., zákona č. 400/2009 Z. z., zákona č. 578/2009 Z. z., zákona č. 102/2010 Z. z., zákona č. 151/2010 Z. z., zákona č. 390/2011 Z. z., zákona č. 62/2012 Z. z. a nálezu Ústavného súdu Slovenskej republiky č. 288/2013 Z. z. a zákona č. 462/2013 Z. z. sa mení a dopĺňa takto: 

1.	V § 1 ods. 1 písmeno i) znie:
„i) Slovenská akadémia vied a verejné výskumné inštitúcie,4a)“.

Poznámka pod čiarou k odkazu 4a znie:
„4a) Zákon o č. .../2015 Z. z. o verejných výskumných inštitúciách a o zmene a doplnení niektorých zákonov.“.

2.	Poznámka pod čiarou k odkazu 16 znie:
„16) Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, zákon č. 133/2002 Z. z. o Slovenskej akadémii vied v znení zákona č. 40/2011 Z. z., zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

3.	V § 10 ods. 3 sa na konci pripája táto veta: „Limit osobného príplatku podľa predchádzajúceho odseku sa nevzťahuje na zamestnancov verejných výskumných inštitúcií.4a)“.

Čl. VI

Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 747/2004 Z. z., zákona č. 171/2005 Z. z., zákona č. 266/2005 Z. z., zákona č. 534/2005 Z. z., zákona č. 584/2005 Z. z., zákona č. 659/2005 Z. z., zákona č. 275/2006 Z. z., zákona č. 527/2006 Z. z., zákona č. 678/2006 Z. z., zákona č. 199/2007 Z. z., zákona č. 198/2007 Z. z., zákona č. 323/2007 Z. z., zákona č. 653/2007 Z. z., zákona č. 165/2008 Z. z., zákona č. 383/2008 Z. z., zákona č. 465/2008 Z. z., zákona č. 192/2009 Z. z., zákona č. 390/2009 Z. z., zákona č. 492/2009 Z. z., zákona č. 57/2010 Z. z., zákona č. 403/2010 Z. z., zákona č. 468/2010 Z. z., zákona č. 223/2011 Z. z., zákona č. 512/2011 Z. z., zákona č. 69/2012 Z. z., zákona č. 223/2012 Z. z., zákona č. 287/2012 Z. z., zákona č. 345/2012 Z. z., zákona č. 352/2013 Z. z., zákona č. 436/2013 Z. z., zákona č. 102/2014 Z. z. a zákona č. 324/2014 Z. z. sa mení a dopĺňa takto: 

1.	V 14 ods. 7 sa za tretiu vetu vkladá nová štvrtá veta, ktorá znie: „Zriaďovateľ verejnej výskumnej inštitúcie je povinný vypracovať návrh súhrnného rozpočtu za verejné výskumné inštitúcie vo svojej zriaďovateľskej pôsobnosti a prerokovať ho s ministerstvom financií.“.

2.	V § 19 ods. 12 sa slová „verejná vysoká škola môže“ nahrádzajú slovami „verejná vysoká škola a verejná výskumná inštitúcia môžu“.

3.	Poznámka pod čiarou k odkazu 28 znie:
„28) Zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov, zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

Čl. VII

Zákon č. 582/2004 Z. z. o  miestnych daniach a miestnom poplatku za  komunálne odpady a drobné stavebné odpady v znení zákona č. 733/2004 Z. z., zákona č. 747/2004 Z. z., zákona č 171/2005 Z. z., zákona č. 517/2005 Z. z., zákona č. 120/2006 Z. z., zákona č. 460/2007 Z. z., zákona č. 538/2007 Z. z., zákona č. 465/2008 Z. z., zákona č. 535/2008 Z. z., zákona č. 467/2009 Z. z., zákona č. 527/2010 Z. z., zákona č. 406/2011 Z. z., zákona č. 460/2011 Z. z., zákona č. 548/2011 Z. z., zákona č. 68/2012 Z. z., zákona č. 460/2011 Z. z., zákona č. 286/2012 Z. z., zákona č. 343/2012 Z. z., zákona č. 347/2013 Z. z., zákona č. 484/2013 Z. z., zákona č. 268/2014 Z. z. a zákona č. 333/2014 Z. z. sa dopĺňa takto:

V § 17 ods. 1 písm. e) sa za slovo „vlastníctve“ vkladajú slová „verejných výskumných inštitúcií alebo vo vlastníctve“.

Čl. VIII

Zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení v znení zákona č. 233/2008 Z. z., zákona č. 40/2011 Z. z. a zákona č. 352/2013 Z. z. a zákona č. 194/2014 Z. z. sa mení a dopĺňa takto:

1.	V § 7 písmeno a) znie: 
„a) štátny sektor tvoria Slovenská akadémia vied3), verejné výskumné inštitúcie3a) a iné právnické osoby uskutočňujúce výskum a vývoj zriadené Slovenskou akadémiou vied alebo ústrednými orgánmi štátnej správy,4)“.

Poznámka pod čiarou k odkazu 3a znie:
„3a) Zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

2.	V § 7b ods. 5 sa slová „§ 7 písm. b) až d)“ nahrádzajú slovami „§ 7“. 

3.	V § 16 ods. 7 písmeno a) znie: 
„a) poskytovanie finančných prostriedkov na prevádzku infraštruktúry výskumu a vývoja
1. Slovenskej akadémie vied a verejných výskumných inštitúcií v jej zriaďovateľskej pôsobnosti a
2. verejných výskumných inštitúcií v zriaďovateľskej pôsobnosti ústredných orgánov štátnej správy,“.

4.	V § 16 ods. 7 písmeno c) znie:
„c) poskytovanie finančných prostriedkov na prevádzku infraštruktúry výskumu a vývoja právnickým osobám uskutočňujúcim výskum a vývoj iným ako verejné výskumné inštitúcie, ktoré sú zriadené ústrednými orgánmi štátnej správy.“.

5.	V § 16 odsek 9 znie:
„(9) Poskytovanie finančných prostriedkov na prevádzku infraštruktúry výskumu a vývoja  verejných výskumných inštitúcií sa poskytuje podľa osobitného predpisu.21)“.

Poznámka pod čiarou k odkazu 21 znie:
„21) Zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

Čl. IX

Zákon č. 434/2010 Z. z. o poskytovaní dotácií v pôsobnosti Ministerstva kultúry	Slovenskej republiky v znení zákona č. 79/2013 Z. z. a zákona č. 284/2014 Z. z. sa dopĺňa takto: 

V § 3 ods. 1 písmeno j) znie:
„j) vysoká škola so sídlom na území Slovenskej republiky alebo verejná výskumná inštitúcia,10a)“.

Poznámka pod čiarou k odkazu 10a znie:
„10a) Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

Čl. X

Zákon č. 524/2010 Z. z. o poskytovaní dotácií v pôsobnosti Úradu vlády Slovenskej republiky v znení zákona č. 287/2012 Z. z. a zákona č. 201/2013 Z. z. sa dopĺňa takto:

V § 3 sa odsek 1 dopĺňa písmenom m), ktoré znie:
„m) verejná výskumná inštitúcia.5a)“.

Poznámka pod čiarou k odkazu 5a znie:
„5a) Zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

Čl. XI

Zákon č. 525/2010 Z. z. o poskytovaní dotácií v pôsobnosti Ministerstva zdravotníctva Slovenskej republiky v znení zákona č. 547/2011 Z. z. a zákona č. 352/2013 Z. z. sa dopĺňa takto:

V § 3 ods. 1 sa za slová „ktorým je“ vkladajú slová „verejná výskumná inštitúcia,3a)“.

Poznámka pod čiarou k odkazu 3a znie:
„3a) Zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

Čl. XII

Zákon č. 526/2010 Z. z. o poskytovaní dotácií v pôsobnosti Ministerstva vnútra Slovenskej republiky v znení zákona č. 287/2012 Z. z., zákona č. 8/2013 Z. z. a zákona č. 190/2013 Z. z.  sa dopĺňa takto: 

§ 3 sa dopĺňa písmenom k), ktoré znie:
„k) verejnej výskumnej inštitúcii.8a)“.

Poznámka pod čiarou k odkazu 8a znie:
„8a) Zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

Čl. XIII

Zákon č. 545/2010 Z. z. o poskytovaní dotácií v pôsobnosti Ministerstva zahraničných vecí Slovenskej republiky a o zmene a doplnení zákona č. 617/2007 Z. z. o oficiálnej rozvojovej pomoci a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v znení zákona č. 287/2012 Z. z. sa dopĺňa takto: 

1.	V § 3 sa odsek 2 dopĺňa písmenom g), ktoré znie:
„g) verejná výskumná inštitúcia.5a)“.

Poznámka pod čiarou k odkazu 5a znie:
„5a) Zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

2.	V § 6a sa odsek 3 dopĺňa písmenom n), ktoré znie:
„n) verejná výskumná inštitúcia.5a)“.

Čl. XIV

Zákon č. 324/2011 Z. z. o poštových službách a o zmene a doplnení niektorých zákonov v znení zákona č. 547/2011 Z. z., zákona č. 352/2013 Z. z. a zákona č. 402/2013 Z. z. sa dopĺňa takto:

V § 64 sa odsek 1 dopĺňa písmenom h), ktoré znie:
„h) verejnej výskumnej inštitúcii,29a)“.

Poznámka pod čiarou k odkazu 29a znie:
„29a) Zákon č. ..../2015 Z. z. o verejných výskumných inštitúciách a o zmene a doplnení niektorých zákonov.“.

Čl. XV

Zákon č. 351/2011 Z. z. o elektronických komunikáciách v znení zákona č. 241/2012 Z. z., zákona č. 547/2011 Z. z., zákona č. 352/2013 Z. z., zákona č. 402/2013 Z. z., zákona č. 128/2014 Z. z. a zákona č. 402/2013 Z. z. sa dopĺňa takto:

V § 70 sa odsek 1 sa dopĺňa písmenom h), ktoré znie:
,,h) verejnej výskumnej inštitúcii.53a)“.

Poznámka pod čiarou k odkazu 53a znie:
„53a) Zákon č. ..../2015 Z. z. o verejných výskumných inštitúciách a o zmene a doplnení niektorých zákonov.“.

Čl. XVI
	
Zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení zákona č. 321/2014 Z. z. sa dopĺňa takto:

V § 8 ods. 2 sa slovo „osôb19)“ nahrádza slovami „osôb,19) verejnej výskumnej inštitúcii19a)“.

Poznámka pod čiarou k odkazu 19a znie:
„19a) Zákon č. .../2015 Z. z. o verejných výskumných inštitúciách a o zmene a doplnení niektorých zákonov.“.

Čl. XVII

Tento zákon nadobúda účinnosť 1. júla 2015 okrem čl. II. bodov 1. až 41., ktoré nadobúdajú účinnosť 1. januára 2016.